**Garri Kimovitš Kasparov** (ven. Га́рри Ки́мович Каспа́ров, s. 13. huhtikuuta 1963 Baku, Azerbaidžanin SNT, Neuvostoliitto), alk. **Garri Weinstein** (ven. Га́рри Вайнште́йн, *Garri Vainštein*), on venäläinen shakin suurmestari, poliittinen aktivisti ja kirjailija. Hän oli shakin kolmastoista maailmanmestari (1985–2000).

Kasparovista tuli 1985 kautta aikain nuorin shakin maailmanmestari hänen voitettuaan maanmiehensä Anatoli Karpovin. Tämän jälkeen Kasparov puolusti FIDE:n titteliään kolme kertaa Karpovia vastaan menestyksekkäästi, kunnes hän perusti vuonna 1993 kilpailevan shakkiliiton, Ammattilaisten shakkijärjestö PCA:n. Hän voitti MM-otteluissa Nigel Shortin ja Viswanathan Anandin säilyttäen "klassisen" maailmanmestaruustittelinsä vuoteen 2000 asti, jolloin hän hävisi sen Vladimir Kramnikille. Hänet tunnetaan myös ensimmäisenä tietokoneelle ottelun hävinneenä maailmanmestarina, sillä hän hävisi Deep Bluelle vuonna 1997.

Vuodesta 1986 lähtien Kasparov oli lähes poikkeuksetta Maailman shakkiliiton vahvuuslistan ykkönen aina shakkiuransa loppuun asti. Hän saavutti parhaimmillaan Elo-luvun 2 851, joka oli maailmanennätys aina vuoden 2013 tammikuuhun saakka, jolloin Magnus Carlsen löi Kasparovin ennätyksen. Kasparov pitää myös hallussaan ennätyksiä peräkkäisistä turnausvoitoista ja shakin Oscareista.

Maaliskuussa 2005 hän ilmoitti lopettavansa aktiivisen shakinpeluun ja keskittyvänsä politiikkaan ja kirjoittamiseen. Hän perusti Yhdistynyt kansalaisrintama -järjestön ja liittyi Toinen Venäjä -oppositioliikkeeseen. Lännessä monet näkevät hänet Vladimir Putinin vastaisen opposition symbolina, mutta opposition vaikutusmahdollisuudet Venäjällä ovat vähäiset.

Shakkiura
---------

### Lapsuus ja varhainen ura

Weinstein 11-vuotiaana Vilnassa vuonna 1974.
Kasparov syntyi Bakussa, Azerbaidžanin SNT:ssa nimellä **Garri Weinstein**. Hänen juutalainen isänsä ja armenialainen äitinsä olivat insinöörejä, mutta isä polveutui muusikkosuvusta ja oli myös lahjakas viulisti. Garri Kasparov oli perheen ainoa lapsi. Shakin hän oppi kuusivuotiaana, kun hänen vanhempansa yrittivät ratkaista shakkitehtävää siinä onnistumatta. Seuraavana aamuna poika, joka ei ollut koskaan pelannut shakkia, näytti vanhemmilleen oikean siirron. Isä opetti pojalleen pelin alkeet, ja puolen vuoden päästä Garri oli jo isäänsä taitavampi. Kun Kasparov oli seitsenvuotias, hänen isänsä kuoli leukemiaan. Samana vuonna Kasparov alkoi saada shakin erikoisopetusta Bakun Nuorten pioneerien palatsissa, ja kymmenvuotiaana hän siirtyi Mihail Botvinnikin shakkikouluun valmentaja Vladimir Makogonovin alaisuuteen. Makogonov auttoi asemallisten taitojen kehittämisessä ja sai nuoren Kasparovin pelaamaan vakaita avauksia, kuten Caron–Kannin puolustusta. Botvinnikin koulutus oli kuitenkin monipuolista ja Kasparov kiinnostui jo varhain myös Alehinin dynaamisesta tyylistä asemallisine uhrauksineen.

Kasparov otti 12-vuotiaana käyttöönsä venäläistetyn version äitinsä sukunimestä Kasparjan. Samanikäisenä hänestä tuli nuorin Neuvostoliiton alle 18-vuotiaiden mestaruusturnauksen voittanut pelaaja. Ensimmäisen kosketuksensa länteen Kasparov sai kolmetoistavuotiaana Ranskassa edustaessaan nuorten maajoukkueessa Neuvostoliittoa. Hän kertoi havainneensa heti, miten erilaista elämä lännessä oli verrattuna Neuvostoliittoon, joka joissakin suhteissa oli ilmeisen takapajuinen. Hän oli kuitenkin liian nuori ymmärtääkseen kaiken näkemänsä poliittista merkitystä ja piti asiaa maansa kovan historian seurauksena. Vuonna 1977 Kasparov puolusti Neuvostoliiton nuorten mestaruuttaan ja saavutti ensimmäisen murskavoittonsa. Vuonna 1978 Kasparov voitti Sokolskin muistoturnauksen Minskissä neljäntoista kansainvälisesti luokitellun pelaajan edellä. Pari kuukautta myöhemmin hän oli Latvian Daugavpilsissä paras 64 pelaajasta, jotka pyrkivät arvostettuun Neuvostoliiton mestaruusturnaukseen. Hän kertoi kaikkien tulevaisuutta koskevien epäilysten haihtuneen ja shakin täyttävän hänen elämänsä. Hän oli löytänyt oman shakkityylinsä, joka oli aggressiivinen ja dynaaminen.

Vuonna 1979 Kasparov osallistui Banja Lukassa, Jugoslaviassa, ensimmäiseen tärkeään ulkomaalaiseen turnaukseensa entistä maailmanmestaria Tigran Petrosjania ja 13 muuta suurmestaria vastaan, vaikka hänellä ei ollut vielä FIDE:n luokitusta. Jugoslavialainen suurmestari Vukić valitti järjestäjille: "Venäläiset lähettävät tänne pikkupoikia. Se on solvaus meitä kohtaan." Kasparov voitti Vukićin ja koko turnauksen kaksi pistettä muiden edellä häviämättä yhtään peliä. Vuonna 1980 hän voitti nuorten maailmanmestaruuden. Kasparovista oli tullut Neuvostoliitossa teinitähti, joka tottui haastatteluihin ja julkiseen puhumiseen hyvin nuorena. 17-vuotiaana hän saavutti suurmestarin arvon.

#### Kohti huippua

Kasparov oli saanut kutsuja useisiin kansainvälisiin turnauksiin, jotka olivat tärkeitä hänen kehityksensä kannalta. Hän kohtasi kuitenkin odottamattomia vastoinkäymisiä. Neuvostoliiton urheilukomitean shakkiosaston johtaja Nikolai Krogius tarjosi hänelle vain alemman tason turnausta. Kun Kasparov kysyi syytä tähän, Krogius vastasi: "Meillä on tällä hetkellä maailmanmestari, emmekä tarvitse uutta." Kasparovin ystävä, Azerbaidžanin tasavallan johtaja Heydər Əliyev oli kuitenkin Kremlissä vaikutusvaltainen henkilö. Hänen ansiostaan Kasparoville myönnettiin lupa osallistua Bugojnossa, Bosniassa, pidettävään superturnaukseen. Turnauksen osanottajajoukko oli erittäin vahva, mutta Kasparov voitti turnauksen silti puolitoista pistettä muiden edellä. Kasparov palasi Bakun Vieraiden kielten instituuttiin viimeistelemään useita tutkintoja, joista hänen pääaineensa oli englanti.

Kasparov voitti Moskovan alueturnauksen, josta kaksi parasta pääsi MM-ehdokasotteluihin. Hän kohtasi ensimmäisessä ehdokasottelussaan Oleksandr Bjeljavskyi, josta ei ollut suurta vastusta. Ottelu päättyi pistein 6–3 Kasparovin eduksi. Semifinaalia Viktor Kortšnoin kanssa suunniteltiin elokuulle 1983. FIDE:n presidentti Florencio Campomanes päätti, että ottelu pelattaisiin Kalifornian Pasadenassa, vaikka molemmat pelaajat olivat ilmoittaneet pelaavansa mieluummin Rotterdamissa. Kylmän sodan vuoksi Neuvostoliiton shakkiviranomaiset kielsivät Kasparovia pelaamasta Pasadenassa, ja Kortšnoi tuomittiin ottelun voittajaksi. Useat läntiset suurmestarit, kuten Jan Timman, Yasser Seirawan ja Tony Miles allekirjoittivat Kasparovin kirjeen, jossa hän pyysi päästä takaisin ehdokasotteluihin. Myös Heydər Əliyevilla oli jälleen ratkaiseva merkitys, sillä hänen vaikutuksestaan Neuvostoliitto maksoi Kortšnoille ja FIDE:lle huomattavat korvaukset, ja ottelu sovittiin pelattavaksi Lontoossa.

Kortšnoi oli tunnetusti sitkeä pelaaja, joten Kasparov käytti valmisteluissaan huomattavasti aikaa loppupelien opiskelemiseen. Kortšnoi voitti ensimmäisen pelin. Jatkossa Kasparov pelasi pidättyväisesti, kunnes kuudennessa pelissä hän pääsi hyödyntämään eräästä oppikirjasta löytämäänsä loppupeliä. Kortšnoi menetti itseluottamuksensa ja hävisi pistein 7–4. Hän kertoi: "Ennen ottelua saamani vaikutelma Kasparovista pelaajana, jolla on vain yksi isku, oli väärä. Kasparov on hyvin käytännöllinen ikäisekseen. Hän ottaa riskejä vain ollessaan sataprosenttisen varma siitä, että ne ovat oikeutettuja."

Viimeisen ehdokasottelunsa Kasparov voitti Vasili Smyslovia vastaan. Tämä oli ollut maailmanmestari kuusi vuotta ennen Kasparovin syntymää. Kortšnoista ja Smyslovista saamat voitot toivat hänelle shakin Oscarin, ja hänen ELO-lukunsa nousi tasolle 2 715, joka oli korkeampi kuin Karpovilla.

#### Keskeytetty MM-ottelu Moskovassa 1984–1985

*Pääartikkeli: Shakin maailmanmestaruusottelu 1984*
Selviydyttyään ehdokasotteluista 21-vuotias Kasparov haastoi Anatoli Karpovin maailmanmestaruusotteluun, joka ei ollut vailla poliittista merkitystä. Neuvostoshakki oli ollut poliittisten tekijöiden vaikutuksen alainen aina shakkia pelanneen Leninin ajoista lähtien. Karpov oli saanut maailmanmestaruustittelinsä yhdysvaltalaiselta Fischeriltä ilman taistelua, mutta voittoisat MM-ottelut Neuvostoliitosta loikannutta Kortšnoita vastaan olivat kohottaneet Karpovin kansallissankariksi. Asiaan vaikutti myös se, että Keski-Venäjällä syntynyt Karpov ei ollut juutalainen niin kuin Botvinnik tai Tal eikä armenialainen, kuten Petrosjan. Kasparov puolestaan on puoliksi kumpaakin.

Ottelun voittaisi pelaaja, joka ensimmäisenä saavuttaisi kuusi voittoa. Tasapelejä ei huomioitu. Karpov voitti pelit 3, 6, 7 ja 9 ja siirtyi siten nopeasti 4–0-johtoon. Kasparov muutti strategiansa riskejä kaihtavaan puolustuspelaamiseen. Seurasi uskomaton sarja tasapelejä, mutta 27. pelissä Karpov saavutti viidennen pisteensä. Karpovin voitto vaikutti selvältä, mutta Kasparov jatkoi sitkeää puolustusta, mikä johti Karpovin väsymiseen ja turhautumiseen, kun ottelu jatkui kolmatta kuukautta. Kasparov onnistui saavuttamaan ensimmäisen voittonsa 32. pelissä. Seurasi jälleen useita tasapelejä, kunnes Kasparov voitti 47. ja 48. pelin ja kavensi tilanteeseen 5–3. Tällöin FIDE:n presidentti Campomanes teki kiistellyn päätöksen – hän keskeytti ottelun, vaikka molemmat pelaajat ilmoittivat haluavansa jatkaa. Campomanes vetosi pelaajien terveyteen. Kasparovia 12 vuotta vanhempi Karpov oli menettänyt 10 kiloa painostaan. Ottelu kesti 10. syyskuuta 1984 – 8. helmikuuta 1985 ja keskeytettiin 48. pelin jälkeen. Uusi MM-ottelu suunniteltiin pelattavaksi samana vuonna, ja sen jälkeen Karpovilla olisi oikeus uusintaotteluun. Campomanes sai Kasparovista vihamiehen vuosiksi eteenpäin.

### Maailmanmestari

#### MM-ottelu Moskovassa 1985

Kasparov voitettuaan maailmanmestaruuden vuonna 1985.

 *Chess Informant* -kirjan lukijat valitsivat ottelun 16. pelin julkaisun historian parhaaksi. Kuvassa on pelitilanne Kasparovin siirron 21...g5 jälkeen. Musta on uhrannut sotilaan ja ankkuroinut ratsunsa ruutuun d3. Siinä ratsu kontrolloi pelilautaa laajasti, minkä vuoksi sitä kutsuttiin "mustekalaksi".

*Pääartikkeli: Shakin maailmanmestaruusottelu 1985*
Keskeytetyn ottelun jälkeen Kasparov katsoi, ettei Karpov enää olisi hallitseva mestari, vaan tilanne olisi samanlainen kuin vuosina 1946–48 Alehinin kuoltua. FIDE:n neuvosto kuitenkin päätti, että mikäli 24 peliä kestävä ottelu päättyisi tasan, Karpov säilyttäisi tittelinsä. Jos Karpov häviäisi, hänellä olisi oikeus uusintaotteluun.

Kasparov oli epäluuloinen Neuvostoliiton shakkiliittoa kohtaan ja vastusti muun muassa jugoslavialaisen Svetozar Gligorićin valintaa päätuomariksi. Kasparov epäili Gligorićin olleen osallisena siihen, että ensimmäinen ottelu oli keskeytetty. Pysytelläkseen julkisuudessa ja välttääkseen Neuvostoliiton harjoittaman sensuurin Kasparov pelasi ottelut Robert Hübneriä vastaan Saksassa ja Ulf Anderssonia vastaan Jugoslaviassa. Kasparov voitti Hübnerin 3–0 ja Anderssonin 4–2 (kaksi voittoa ja neljä tasapeliä). *Der Spiegel* -lehden haastattelussa Kasparov ilmaisi huolensa, että Campomanes, Karpov ja Neuvostoliiton shakkiliitto suunnittelivat toisen ottelun keskeyttämistä, ennen kuin se olisi edes alkanut. Neuvostoliiton shakkiliitto kielsi Kasparovilta haastattelujen antamisen kansainväliselle lehdistölle, mutta Kasparovin pelkäämä ottelun peruuntuminen ei toteutunut.

Karpovin kokemus ja pelityyli antoivat hänelle edun teknisissä asetelmissa, joissa dynaamiset epätasapainotilat eivät olleet niin tärkeitä. Yksi Kasparovin päämääristä olikin etsiä monimutkaisia asemia, jotka sopisivat hänen kykyihinsä taktiikassa ja aloitteen arvioinnissa. Kasparov muokkasi joukkueensa avustuksella avausvalikoimansa sellaiseksi, että asemista tulisi monimutkaisia. He saattoivat jopa hylätä asetelman, joka olisi objektiivisesti tasavertainen, mikäli se sopisi Karpovin tyyliin. He katsoivat, että Kasparov saavuttaisi nuorempana edun terävissä, monimutkaisissa peleissä, jotka vaatisivat pitkäkestoista, intensiivistä keskittymistä.

Molemmat ottelijat voittivat pelejä, ja värikkäiden vaiheiden jälkeen viimeinen peli alkoi Kasparovin johtaessa pisteellä. Karpov tarvitsi voiton säilyttääkseen tittelinsä. Karpovilla oli valkeat, ja hän aloitti aggressiivisesti rakentamalla vaikuttavan hyökkäyksen Kasparovin kuningasta kohti. Kasparovin mukaan pelissä tultiin kriittiseen pisteeseen, jossa Karpovin olisi pitänyt omistautua täydellisesti pelkkään hyökkäykseen. Karpov kuitenkin valitsi tyylilleen uskollisena varovaisemman lähestymistavan, ja mahdollisuus oli mennyt. Kasparov sai vastapeliä ja voitti lopulta pelin ja ottelun. Siten 9. syyskuuta 1985 Kasparovista tuli 22-vuotiaana shakin kolmastoista maailmanmestari pistein 13–11.

Voitettuaan maailmanmestaruuden Kasparov sai niukasti aikaa hengähtää. Perinteisesti maailmanmestaruutta oli puolustettu kolmen vuoden välein. Sinä aikana haastaja oli valittu tiukassa karsinnassa alueellisissa turnauksissa, suurissa "interzonal"-turnauksissa ja lopulta sarjassa MM-ehdokasotteluita. Kasparovin mukaan FIDE muutti käytännön 1970-luvulla Neuvostoliiton painostuksesta Karpovin suosimiseksi. Mikäli mestari häviäisi, hänellä olisi oikeus uusintaotteluun vuotta myöhemmin ilman karsintaa. Sääntö oli poistettu, kun Botvinnik sai sen ansiosta mestaruuden takaisin hävittyään Smysloville vuonna 1957 ja Talille vuonna 1960. Botvinnik menestyi MM-otteluissa huonosti, mutta oli uusintaotteluissa erittäin tehokas.

#### Uusintaottelu Lontoossa ja Leningradissa 1986

Kasparov ja Karpov (Kuva on vuoden 1985 ottelusta).
*Pääartikkeli: Shakin maailmanmestaruusottelu 1986*
Campomanes vaati uusintaottelua pelattavaksi jo helmikuussa 1986 Karpovin tahdon mukaisesti. Kasparov ei kuitenkaan suostunut tähän. Ratkaistakseen kiistan Neuvostoliiton shakkiliitto päätti, että ottelu pelattaisiin heinä- tai elokuussa. Molemmat pelaajat allekirjoittivat sopimuksen neuvottelematta FIDE:n kanssa. Ottelun 12 ensimmäistä peliä pelattaisiin Lontoossa ja loput 12 peliä Leningradissa. Pelaajat lahjoittivat Lontoon osuuden palkkiosummasta Tšernobylin ydinvoimalaonnettomuuden uhreille, mutta Campomanes päätti, että FIDE pitäisi osuutensa palkkiosta.

Kasparovin pelatessa mustilla pelit alkoivat lähes yksinomaan Grünfeldin puolustuksella, kun taas hänen pelatessaan valkeilla valikoima oli laajempi: kuningatargambiittia, nimzo- ja kuningatarintialaista puolustusta, venäläistä ja espanjalaista peliä käytettiin. Lontoon pelien jälkeen Kasparov johti pistein 6½–5½.

Voitettuaan näyttävästi kuudennentoista pelin Kasparov siirtyi kolmen pisteen johtoon. Ottelun katsottiin ratkenneen. Seuraavissa kolmessa pelissä Karpov kuitenkin tasoitti tilanteen – osittain avausuutuuksiensa ja Kasparovin virheiden vuoksi. Kasparov syytti avustajaansa Vladimirovia valmistelujensa myymisestä Karpoville. Hän erotti Vladimirovin välittömästi, vaikka Karpov kiisti vakoilun. Kasparov, joka lopetti Grünfeldin puolustuksen käytön ja siirtyi kuningatarintialaiseen puolustukseen, toipui tappioputkestaan seuraavissa peleissä, jotka päättyivät tasan. Kasparov voitti 22. pelin. Loput pelit päättyivät tasan, joten Kasparov voitti ottelun pistein 12½–11½. Vuonna 2005, uransa loputtua Kasparov arvioi ottelun parhaaksi Karpovin kanssa pelaamistaan MM-otteluista:

> »Mielestäni Leningradissa vuonna 1986 pelaamamme shakin laatu oli ilmiömäisen korkea. En usko, että tämän päivän pelaajat voisivat ylittää sitä. Mielestäni se oli paras ottelu, jonka pelasimme, enkä usko että he saavuttavat sitä koskaan. Tämän päivän pelaajat tietävät enemmän jopa keskipelin asemista, koska he oppivat meiltä, mutta päätöksentekoprosessin taso ei missään tapauksessa ole sama.» 
> 
> 

#### MM-ottelu Sevillassa 1987

*Pääartikkeli: Shakin maailmanmestaruusottelu 1987*
Edellisen MM-ottelun hävinnyt Karpov oli sijoitettu suoraan uuden haastajasyklin finaaliin, jossa hän voitti Andrei Sokolovin. Tämän vuoksi Kasparov ja Karpov aloittivat lokakuussa 1987 neljännen maailmanmestaruusottelunsa kolmen vuoden sisällä. Ottelu pelattiin Sevillassa ja se kesti 24 peliä.

Ottelun alussa Karpov ja Kasparov voittivat kaksi peliä kumpikin, ja neljä peliä päättyi tasan. Kasparov oli pettynyt epätasaiseen peliinsä ja kyvyttömyyteensä siirtyä johtoon. Karpovin karkean virheen jälkeen Kasparov voitti yhdennentoista pelin kyseenalaisesta asemasta ja siirtyi johtoon ensimmäistä kertaa. Karpov tasoitti tilanteen voitollaan kuudennessatoista pelissä. Kasparovin mukaan hän alkoi ajatella siinä vaiheessa pelkästään titteliään. Tulos 12–12 oikeuttaisi hänet säilyttämään mestaruutensa. Kasparov lopetti Karpovin painostamisen ja keskittyi puolustukseen. Seurasi kuusi harmitonta tasapeliä. Jäljellä oli kaksi peliä, joissa Kasparov ei halunnut painostaa, eikä Karpovilla näyttänyt olevan siihen energiaa. Kaksi tasapeliä näytti todennäköisimmältä lopputulokselta. Vaikean, pitkittyneen puolustuksen jälkeen Kasparov teki kuitenkin yhden uransa pahimmista virheistä 23. pelissä. Karpov siirtyi johtoon, ja hänen tarvitsisi vain pelata viimeinen peli tasan voittaakseen mestaruuden. Kasparov muisteli vuotta 1985, jolloin tilanne oli ollut päinvastainen, ja kertoi valmistautumisestaan ratkaisevaan peliin:

> »Millaista strategiaa minun pitäisi soveltaa valkeilla viimeiseen peliin? Oli muutakin ajateltavaa kuin pelit 23 ja 24, tietenkin. Nämä olivat myös 119. ja 120. pelit välillämme, mikä on epätavallinen määrä kahdelle huippupelaajalle ja ne pelattiin 39 kuukauden sisällä. Se tuntui kuin yhdeltä pitkältä ottelulta, joka oli alkanut syyskuussa 1984, ja jonka kliimaksi olisi lopullinen peli joulukuussa 1987. Suunnitelmassani viimeiseen peliin minun ei pitänyt pelkästään harkita mikä olisi mieluista minulle, vaan mikä olisi vähiten mieluista vastustajalleni. Ja mikä voisi olla inhottavampaa Karpoville kuin kääntää asetelma ja pelata kuin Karpov?»   
> (Kasparov)
> 
> 

Kasparov joukkueineen ei voinut löytää mitään uutta yhdessä yössä, ja he valmistelivat pelkästään perusstrategian. Kasparov aloitti englantilaisella avauksella, kuten oli tehnyt ottelussa kahdeksan kertaa aikaisemmin. Ero tuli muutamissa seuraavissa siirroissa, joissa Kasparov piti keskussotilaansa takana ja kehitti sen sijaan sivustoilla. Suoraviivaisen hyökkäyksen sijasta Kasparov pyrki ainoastaan ylläpitämään valkeiden nappuloiden etuaan ja kasvattamaan painetta hitaasti. Lähestymistapa oli psykologisesti vaikea Karpoville, joka joutui aikapulaan. Huolimatta kokemuksestaan hitaissa manöövereissä Karpov harkitsi pitkään siirtoja, jotka hän normaalisti olisi tehnyt nopeasti. Peli keskeytettiin asemassa, joka oli edullinen Kasparoville, ja sitä jatkettiin seuraavana päivänä. Kasparovilla oli sotilas enemmän, mutta Karpovilla oli mahdollisuuksia tasapeliin. Vaikeassa tilanteessa Karpov teki siirron, jonka Kasparov oli joukkueineen etukäteen arvioinut epäedulliseksi. Kasparov voitti pelin ja varmisti itselleen maailmanmestaruustittelin seuraaviksi kolmeksi vuodeksi.

#### MM-ottelu New Yorkissa ja Lyonissa 1990

*Pääartikkeli: Shakin maailmanmestaruusottelu 1990*

 New Yorkin toisessa MM-pelissä pelattiin espanjalaisen pelin Zaitsevin muunnelmaa. Kasparov uhrasi lähettinsä 25.Lxh6! Eräs kommentaattori luonnehti siirtoa munaukseksi, mutta Kasparov oli nähnyt pidemmälle. Hän voitti pelin.

Viides MM-ottelu Kasparovin ja Karpovin välillä pelattiin New Yorkissa ja Lyonissa vuonna 1990. Molemmissa kaupungeissa pelattiin 12 peliä. Palkintosumma oli kolme miljoonaa dollaria. Tammikuussa Kasparov oli joutunut lähtemään synnyinkaupungistaan Bakusta, jossa hän oli valmistautunut edellisiin MM-otteluihin. Hän tunnusti myöhemmin, että hänen valmistautumisensa oli heikompi kuin aikaisemmin, ja toisaalta Karpov oli paremmin valmistautunut kuin koskaan. Kasparov laittoi pöydälleen Neuvostoliiton lipun sijasta Venäjän uuden trikolorin ilmaistakseen tukensa Jeltsinille. Karpov protestoi tätä vedoten FIDE:n sääntöihin. Tuomaristo päätti, että he pelaisivat ilman lippuja.

Karpov avasi kaikki pelinsä siirrolla 1.d4, mihin Kasparov vastasi ottelun alussa kuningasintialaisella puolustuksella. Kasparov puolestaan avasi 1.e4 ja Karpov valitsi espanjalaisen pelin puolustuksekseen. Kasparov voitti toisen pelin, mutta Karpov tasoitti tilanteen seitsemännessä pelissä. Molemmat pelaajat alkoivat vaikuttaa äärimmäisen väsyneiltä. Muut pelit New Yorkissa päättyivät tasan, ja ottelu siirtyi Lyoniin. Kasparov valitsi 14. pelissä skotlantilaisen avauksen, jota ei ollut pelattu maailmanmestaruusottelussa sitten vuoden 1892 ottelun Steinitzin ja Tšigorinin välillä. Peli päättyi tasan, mutta Kasparov toisti avauksen voittoisasti seuraavassa pelissään valkeilla. Karpov tasoitti tilanteen heti seuraavassa pelissä.

Kasparov palasi espanjalaiseen peliin 18. pelissä. Hän onnistui avausvalmistelussaan ja voitti pelin. Myös 20. pelissä Kasparov voitti espanjalaisessa pelissä näyttävällä hyökkäyksellä. Kasparov johti 11–9 ja tarvitsi vain pisteen viimeisistä neljästä pelistä säilyttääkseen tittelinsä. Hän saavuttikin tämän kahdella tasapelillä seuraavissa peleissä. Karpov voitti vielä yhden pelin, mutta Kasparov voitti koko ottelun pistein 12½–11½.

Heidän viidessä ottelussaan ja 144 pelissään Kasparov saavutti yhteensä 21 voittoa, hävisi 19 kertaa ja 104 peliä päättyi tasan.

#### Ero FIDE:stä

Kasparov ryhtyi taistelemaan FIDE:ä ja sitä itsevaltaisesti hallitsevaa Campomanesia vastaan. Jo vuonna 1987 hän oli perustamassa Suurmestareiden yhdistystä, joka pyrki siirtämään valtaa virkailijoilta johtaville pelaajille. Kasparov oli yhdistyksen puheenjohtaja. Yhdistyksen suurin saavutus oli kuuden MM-karsintaturnauksen järjestäminen osana maailmancupia. Suhde FIDE:en oli vaikea. Neuvotteluissa auttoi hollantilainen liikemies Bessel Kok. Tätä jatkui vuoteen 1993, jolloin Kasparov ja Nigel Short perustivat oman shakkiliittonsa, Ammattilaisten shakkijärjestö PCA:n (engl. *Professional Chess Association*). Myöhemmin Kasparov sanoi eroaan FIDE:stä uransa suurimmaksi virhearvioksi, joka edisti hetkellisesti shakin kaupallista sponsorointia, mutta vahingoitti peliä pidemmällä aikavälillä.

#### MM-ottelu Shortia vastaan Lontoossa 1993

*Pääartikkeli: Shakin maailmanmestaruusottelu 1993 (PCA)*
Kasparov ja Short pelasivat Lontoossa 1993 ottelun, jonka Kasparov voitti pistein 12½–7½. Ottelu sai Britanniassa ennennäkemättömän määrän huomiota *Channel 4* -kanavalla. Short oli hyökkäävä pelaaja, joka oli hyvin valmistautunut moniin teräviin avausmuunnelmiin. Vaikka Kasparovin vahvuudet olivat samat, hän valitsi hiljaisen strategian. Osoittautuikin, että Short tunsi olonsa hyvin epämukavaksi epäaktiivisissa asemissa, ja Kasparov kukisti hänet hitaissa, asemallisissa manöövereissä.

Ottelun oli tarkoitus kestää 24 peliä, mutta 20. pelin jälkeen Kasparovin oltua tavoittamattomassa johdossa pelaajat täyttivät loppuaikataulun näytöspeleillä, joissa käytettiin muun muassa nopeita siirtoaikoja ja ennalta määrättyjä avauksia. Kasparov oli onnistunut PCA-järjestönsä luomisessa FIDE:n kilpailijaksi, mutta oli kaukana visiostaan, jonka mukaan shakki kilpailisi näkyvyydessä tenniksen ja golfin kanssa. Ottelusta puuttui dramaattinen jännite, johon oli totuttu viidessä ottelussa Karpovin ja Kasparovin välillä.

Samana vuonna FIDE:n maailmanmestaruudesta pelasivat Jan Timman ja Karpov, jotka Short oli kukistanut ehdokasotteluissa. Karpov voitti FIDE:n mestaruuden, ja seuraavan kolmentoista vuoden aikana nähtiin kahdet maailmanmestarit.

#### MM-ottelu Anandia vastaan New Yorkissa 1995

*Pääartikkeli: Shakin maailmanmestaruusottelu 1995*
Kasparov ja Anand World Trade Centerin huipulla. Kuva on otettu 11. syyskuuta 1995.
Vuonna 1995 Kasparov voitti MM-ottelussa Viswanathan Anandin New Yorkissa pistein 10½–7½. Ottelu pelattiin World Trade Centerin 107. kerroksessa. Ottelu alkoi kahdeksalla peräkkäisellä tasapelillä, joista osa oli erittäin lyhyitä. Kasparov oli pelannut valkeilla erilaisia avauksia etsiäkseen heikkouksia Anandin pelistä ja antaakseen joukkueelleen materiaalia analysoitavaksi. Anand kuitenkin voitti yhdeksännen pelin painostettuaan Kasparovia asemallisesti ja uhrattuaan laadun. Kasparov puolestaan voitti kymmenennen pelin, jota varten hän oli valmistellut uutuuden Anandin suosimaa espanjalaisen pelin avointa muunnelmaa vastaan. Hän käytti kuusi minuuttia ensimmäiseen 21 siirtoon ja sanoi myöhemmin, että kaikki oli suunniteltu etukäteen. Pistetilanne oli ottelun puolessa välissä tasan.

Yhdennessätoista pelissä Kasparov lakkasi pelaamasta sisilialaisen puolustuksen Najdorfin muunnelmaa, joka oli muuntunut Scheveningenin muunnelmaksi jokaisessa pelissä. Kasparov siirtyi sisilialaisen lohikäärmemuunnelmaan, joka ei ollut kuulunut aikaisemmin hänen avausvalikoimaansa. Avausvalinta oli yllätys Anandille ja soveltui Kasparovin aggressiiviseen pelityyliin. Anand luovutti jätettyään huomiomatta Kasparovin sommitelman. Kasparovilla oli luultavasti voittoasema 12. pelissä, mutta Anand pelastautui tasapeliin. Kasparov toisti lohikäärmemuunnelman 13. pelissä. Anand pelasi heikosti, ja Kasparov voitti 25 siirrossa. Anand käytti 14. pelissä skandinaavista puolustusta, jota ei ollut nähty koskaan aikaisemmin MM-ottelussa. Hän saavutti huomattavan edun avauksessa ja keskipelissä. Monimutkaisessa asemassa Kasparov uhrasi yllättäen ratsun, jota Anand ei ottanut vastaan, mikä oli oikea päätös. Ottelun jälkeen Anand sanoi syntynyttä asemaa koko ottelun kriittisimmäksi hetkeksi. Ensimmäistä kertaa molemmat pelaajat joutuivat aikapulaan, ja molemmilla pelaajilla oli vain kymmenen minuuttia käytettävissä viimeiseen kymmeneen siirtoon ennen ajantarkistusta. Aikapulan päätyttyä Kasparovilla oli voittoasema. Hän johti pistein 8½–5½, kun kuusi peliä oli jäljellä. Saavutettuaan vain puoli pistettä viidessä peräkkäisessä pelissä Anand menetti toivonsa, ja ottelu päättyi neljään tasapeliin. Kasparov esitti ottelun jälkeen mielipiteen, että Anand oli valmistautunut otteluun hyvin shakillisesti, muttei riittävän hyvin psykologisesti.

### Mestaruuden menetys

#### MM-ottelu Kramnikia vastaan Lontoossa 2000

Kasparov pelaamassa Vladimir Kramnikia vastaan Botvinnikin muisto-ottelussa vuonna 2001.
*Pääartikkeli: Shakin maailmanmestaruusottelu 2000*
PCA:n ja sen seuraajan WCC:n (World Chess Council) maailmanmestarina Kasparov oli vuoteen 2000, jolloin hän hävisi mestaruusottelun Lontoossa Vladimir Kramnikille. Kramnik oli saanut opetusta Botvinnikilta ja Kasparovilta näiden shakkikoulussa ja toiminut Kasparovin avustajana vuoden 1995 MM-ottelussa Viswanathan Anandia vastaan. Kasparov kertoi verkkosivustollaan: 

> »Kramnik oppi paljon minulta, huolimatta siitä puhuuko hän tästä julkisesti... Mutta vuonna 1995 en ajatellut niin paljon tulevaisuutta. Tunsin todellisen uhan tulevan Vishyltä. Tarvitsin joukkueeseeni vahvan suurmestarin, jonka kanssa voisin pelata pikashakkia ja analysoida. Ehkä, jälkeenpäin ajatellen, se ei ollut paras ratkaisu. Mutta se oli viisi vuotta sitten. Sillä hetkellä minun piti vastata konkreettiseen uhkaan, joka tuli haastajalta.» 
> 
> 

Menestyksekkäät vuodet olivat saaneet Kasparovin ajattelemaan, ettei hän voisi hävitä. Ennen ottelua hän oli voittanut seitsemän huipputurnausta peräkkäin ja tunsi olevansa loistavassa kunnossa. Hän ei ollut tietoinen heikkouksistaan.

Kramnik oli valmistellut ottelua varten espanjalaisen pelin berliiniläisen muunnelman, jota Kasparov ei pystynyt murtamaan pelatessaan valkeilla. Kasparov joutui työskentelemään ottelun aikana kymmenen tuntia päivässä muokatakseen avausrepertuaarinsa kokonaan uusiksi. Tämä johti väsymykseen ja virheisiin, joiden takia Kasparov hävisi mustilla toisen ja kymmenennen pelin. Kasparov oli valmistellut Grünfeldin puolustuksen pääasialliseksi vastauksekseen mustilla siirtoon 1.d4, mutta Kramnik lanseerasi toisessa pelissä vahvan uutuuden sitä vastaan. Kasparov ei psykologisista syistä käyttänyt enää avausta ja sai havaita kauhukseen, että suurin osa hänen valmisteluistaan ennen ottelua oli mennyt hukkaan. Kramnik ohjasi pelin asetelmiin, joissa Kasparov tunsi olonsa epämukavaksi. Kasparov suosi dynaamista ja hyökkäävää peliä, mutta vaikutti siltä, että aina Kasparovin pelatessa valkeilla Kramnik onnistui vaihtamaan kuningattaret ja saavuttamaan loppupelin, joka oli puolustettavissa. Ottelu muistutti Botvinnikin ja Talin MM-uusintaottelua, jossa Botvinnik ei sallinut vastustajansa saavuttaa rakastamiansa monimutkaisia, dynaamisia asemia. Kramnik ei muutamasta täpärästä tilanteesta huolimatta hävinnyt yhtään peliä, joten Kasparov hävisi ottelun pistein 8½–6½. Näin hän jakoi Emanuel Laskerin (Shakin maailmanmestaruusottelu 1921) kohtalon pelaajana, joka on hävinnyt MM-ottelun ilman yhtään voittoa.

#### Lontoon ottelun jälkeen

Kasparov viimeisessä turnauksessaan aktiiviuransa aikana Linaresissa vuonna 2005.
Vuonna 2001 Kasparov voitti turnaukset Wijk aan Zeessä, Linaresissa ja Astanassa, jossa hän viimeisessä kierroksella mursi Kramnikin berliiniläisen puolustuksen. Kasparov katsoi, että nämä turnaustulokset oikeuttivat hänet perinteiseen maailmanmestaruuden suoraan revanssiotteluun, mutta siihen Kramnik ei koskaan suostunut. Kramnikin ja Kasparovin sopimuksessa ei ollut pykälää uusintaottelusta. Kasparov kieltäytyi osallistumatta kandidaattiturnaukseen Dortmundissa, jossa valittaisiin Kramnikille haastaja.

Koska Kasparov menestyi turnauksissa ja oli vahvuuslukulistan selvä ykkönen, hänet otettiin mukaan Yasser Seirawanin ideoimaan Prahan sopimukseen. Kramnik, Kasparov ja FIDE allekirjoittivat vuonna 2002 sopimuksen, jonka mukaan Dortmundin kandidaattiturnauksen voittaja haastaisi Kramnikin otteluun klassisesta maailmanmestaruudesta. Kasparov puolestaan ottelisi FIDE:n maailmanmestari Ruslan Ponomarovia vastaan, ja lopuksi näiden kahden syklin voittajat pelaisivat ottelun kiistattomasta maailmanmestaruudesta. Kasparovin ja Ponomarovin ottelu piti pelata syyskuussa 2003, mutta Ponomarov kieltäytyi allekirjoittamasta sopimusta ilman ehtoja. Myöhemmin oli suunnitelmia ottelun järjestämiseksi Kasparovin ja FIDE:n tittelin vuonna 2004 voittaneen Kasymdžanovin välille, mutta ne kaatuivat rahoituksen puutteeseen. Tammikuussa 2005 Kasparov ilmoitti, että oli turhautunut FIDE:n toistuvasti peruuntuneisiin MM-otteluihin eikä enää pyrkisi maailmanmestariksi.

#### Vetäytyminen shakista

Voitettuaan turnauksen Linaresissa yhdeksännen kerran Kasparov ilmoitti 10. maaliskuuta 2005, että hän vetäytyisi kilpashakista. Hän ilmoitti syyksi henkilökohtaisten tavoitteiden puutteen shakissa (Vuonna 2004 voitettu Venäjän mestaruus oli viimeinen merkittävä titteli, joka häneltä oli puuttunut) ja turhautumisen siihen, ettei shakin maailmanmestaruustitteleitä pystytty yhdistämään.

Kasparov ilmoitti pelaavansa joissakin nopean shakin tapahtumissa huvin vuoksi, mutta aikoi keskittyä enemmän kirjoihinsa ja Venäjän politiikkaan, joka on hänen mielestään "ajautunut väärälle polulle."

#### Aktiiviuran jälkeinen shakki

22. elokuuta 2006 Kasparov pelasi Lichthof Chess Champions -turnauksessa. Blitz-tapahtumassa pelattiin viiden minuutin siirtoajoin kolmen sekunnin lisäajalla siirtoa kohti. Kasparov jakoi ensimmäisen sijan Anatoli Karpovin kanssa.

Syyskuussa 2009 Magnus Carlsen ilmoitti Kasparovin toimivan hänen henkilökohtaisena valmentajanaan. He olivat työskennelleet yhdessä jo kuuden kuukauden ajan ja yhteistyön oli tarkoitus jatkua ainakin koko vuoden 2010. Maaliskuussa 2010 Carlsen ja Kasparov kuitenkin ilmoittivat, että tiivis yhteistyö päättyi. Tammikuusta 2011 lähtien Kasparov teki yhteistyötä epämuodollisemmin Hikaru Nakamuran kanssa. Yhteistyön aikana Nakamura saavutti voiton Wijk aan Zeessa, mutta sen jälkeen hänen tuloksensa olivat pettymys Nakamuralle, joka vajaan vuoden päästä päätti jatkaa shakkiuraansa ilman Kasparovin apua.

Pelityyli ja vahvuus
--------------------

Kasparov Chicagossa.
Monet, muiden muassa suurmestari Viswanathan Anand, pitävät Kasparovia kaikkien aikojen parhaana shakinpelaajana. Kasparovin pelityyliä hallitsi dynaamisuus ja pyrkimys aloitteeseen. Monet hänen kilpakumppaneistaan kokivat Kasparovin vahvan läsnäolon epämiellyttäväksi pelitilanteessa, jossa Kasparov näytti tunteikkaalla kehonkielellään kaikki mielenliikutuksensa. Vladimir Kramnikin mukaan monet pelaajat pelkäsivät Kasparovia, vaikka heidän ei olisi pitänyt, ja tämä antoi Kasparoville lisää voimia.

Kasparovin avausvalmistelut olivat omalla tasollaan samaan tapaan kuin Bobby Fischerillä aikoinaan. Tämä on osaltaan vaikuttanut avausteorian aseman vahvistumiseen suurmestaritason shakissa. Avausvalmisteluissa Kasparov hyötyi erinomaisesta muististaan, joka ei ole kuitenkaan valokuvamuisti. Kasparovin käyttämä avausvalikoima mustilla oli hyvin kapea, ja hän pelasi 1.e4:ää vastaan lähes yksinomaan sisilialaista puolustusta. Erityisesti hänet tunnettiin sisilialaisen Najdorfin muunnelman erikoisosaajana. Muita avauksia kuin 1.e4 vastaan Kasparov käytti mustilla runsaasti kuningasintialaista puolustusta, mutta hän lakkasi pelaamasta avausta hävittyään vuonna 1997 kriittisessä Bayonet-muunnelmassa Vladimir Kramnikille. Hän käytti runsaasti myös Grünfeldin puolustusta. Valkeilla Kasparov käytti useita avauksia.

Kasparov itse luonnehti tyyliänsä eräänlaiseksi symbioosiksi Alehinin, Talin ja Fischerin tyyleistä.

Omasta mielestään Kasparov saavutti huipputasonsa shakissa vuonna 1999, joka kulminoitui nopean shakin turnauksen voittoon Frankfurtissa. Toinen huippukausi oli Las Palmasin turnaus vuonna 1996 ja Linaresin turnaus vuonna 1997 juuri ennen ottelua Deep Blueta vastaan. Myös Linaresin turnauksia vuosina 1992 ja 1993 hän pitää huippuhetkinään. Yksittäisenä parhaana suorituksenaan Kasparov pitää kuitenkin simultaaniaan Israelin maajoukkuetta vastaan vuonna 1998, jolloin hän pelasi menestyksekkäästi kahtena päivänä peräkkäin neljä peliä samanaikaisesti huippupelaajia vastaan. MM-otteluista Kasparov arvostaa eniten voittoaan Karpovista vuonna 1986.

Kasparov oli maailmanlistan ykkönen vuodesta 1986 vuoteen 2005. Vladimir Kramnikilla oli kuitenkin sama vahvuusluku hänen kanssaan tammikuussa 1996. Kasparov poistettiin vähäksi aikaa FIDE:n listalta vuonna 1993, mutta tuolloin hän oli ykkönen perustamansa kilpailevan PCA-shakkiliiton listalla. Heinäkuussa 1999 Kasparov saavutti ELO-luvullaan 2 851 ennätyksen, jonka Magnus Carlsen rikkoi vuonna 2013. Lopetettaessaan aktiiviuransa hän oli yhä sijoitettu ykköseksi vahvuusluvulla 2 812. Häntä ei ole sijoitettu FIDE:n listalle tammikuusta 2006 lähtien pelaamattomuuden vuoksi.

Shakkia tietokoneita vastaan
----------------------------

Kasparov on pelannut useita otteluita tietokoneita vastaan. Hänen nimeään on myös käytetty brändinä shakkitietokoneiden markkinoinnissa. Kasparov on myös ideoinut Advanced Chess -shakkivariantin, jossa pelaajilla on käytössään haluamansa shakkitietokone. Ensimmäinen ottelu pelattiin Kasparovin ja Topalovin välillä vuonna 1998.

### Deep Thought, 1989

Deep Thought oli IBM:n kehittämän Deep Bluen edeltäjä, joka oli voittanut shakin tietokoneiden maailmanmestaruuden vuonna 1988. Se oli voittanut myös turnauksen ihmisiä vastaan kukistaen muun muassa Bent Larsenin. Järjestettiin kahden pelin ottelu Kasparovia vastaan. Ensimmäinen peli oli siihen aikaan tyypillinen vahvan ihmispelaajan voitto tietokoneesta: Kasparov onnistui järjestämään pitkäaikaisen asemallisen edun, jonka hän käänsi asteittain voitoksi. Toisessa pelissä Kasparov puolestaan suoritti lyhyen, terävän hyökkäyksen, jonka hän vei tarkasti loppuun tietokoneen osoittautuessa liian ahneeksi.

### Intelin sponsoroimat pelit 1994–1995

Shakkitietokoneet alkoivat vähitellen menestyä paremmin nopeampien suorittimien myötä. Kasparov sai tästä esimakua Münchenin blitz-turnauksessa vuonna 1994, jossa hän jakoi ensimmäisen sijan saksalaisen Fritz-shakkiohjelman kanssa, joka käytti Intelin uutta Pentium-suoritinta. Fritz voitti useita huippupelaajia. Viiden minuutin siirtoajat antoivat kuitenkin suuren edun tietokoneelle, sillä ihminen tekee helposti taktisia virheitä näin nopeassa pelissä. Kasparov voitti silti play-off -pelit 4–1.

Samana vuonna Kasparov hävisi Chess Genius 2 -ohjelmalle nopeassa pelissä knock out -turnauksen ensimmäisellä kierroksella. Tapaus sai huomiota lehdistössä, ja osapuolet olivat halukkaita uusintaotteluun, joka pelattiin Kölnissä vuonna 1995. Kasparov voitti Pentium Genius -ohjelman. Intel järjesti vielä yhden ottelun Lontoossa, jossa Kasparov voitti Fritzin pistein 1½–½. Intel lakkasi sponsoroimasta tietokoneshakkia, sillä näytti selvältä, että henkilökohtaisella tietokoneella toimivat shakkiohjelmistot eivät kehittyneet riittävän nopeasti haastaakseen maailmanmestarin.

### Deep Blue, 1996

Kasparovin aikaisemmin kukistama Deep Thought oli kehittynyt valtavasti vuodesta 1989. Se oli voittanut epävirallisen shakin tietokoneiden maailmanmestaruuden vuosina 1990, 1991 ja 1994. Vuonna 1995 se kuitenkin hävisi virallisen MM-ottelun Fritzille, jonka Kasparov myöhemmin voitti edellä mainitussa Lontoon ottelussa. Tämän vuoksi Kasparov oli ehkä liiankin luottavainen mahdollisuuksiinsa ottelussa, joka pelattiin normaalein siirtoajoin. Ehdotettiin, että puolen miljoonan dollarin palkkio jaettaisiin suhteessa 60–40 voittajan hyväksi, mutta Kasparov vaati, että voittaja saisi kaiken. Lopulta osapuolet sopivat suhteesta 80–20, mutta Kasparovin ajatukset kävivät selväksi hänen kommentistaan: "Vakavassa, klassisessa shakissa tietokoneilla ei ole mahdollisuuksia tällä vuosituhannella. Otan henkilökohtaisesti minkä tahansa haasteen vastaan." Kasparov voitti supertietokone Deep Bluen pistein 4–2. Deep Blue voitti ensimmäisen pelin. Kyseessä oli ensimmäinen kerta, kun shakkitietokone oli voittanut pitkillä turnauspeliajoilla pelatun virallisen pelin hallitsevaa maailmanmestaria vastaan, mutta Kasparov toipui takaiskusta hyvin. Hän voitti kolme peliä ja siten koko ottelun.

### Deep Blue, 1997

*Pääartikkeli: Deep Blue*
Toukokuussa 1997 Kasparov hävisi uusintaottelun Deep Bluen uudelle versiolle pistein 3½–2½. Ottelu oli tasan viiden pelin jälkeen, mutta kuudennessa pelissä Kasparov teki pahan virheen ja hävisi. Tämä oli tunnetuin Kasparovin pelaama ottelu tietokonetta vastaan ja ensimmäinen kerta, kun tietokone oli voittanut hallitsevan maailmanmestarin ottelussa. Kasparov kertoi useiden seikkojen toimineen häntä vastaan ottelussa. Erityisesti hän ei saanut tarkastella Deep Bluen pelejä ennen ottelua, kun taas tietokoneen joukkue saattoi tutkia satoja Kasparovin pelejä.

Tappion jälkeen Kasparov sanoi, että joskus näki syvää älykkyyttä ja luovuutta tietokoneen siirroissa. Hän väitti, että toisessa pelissä ihminen sekaantui peliin sääntöjen vastaisesti. IBM kiisti väitteet ja ilmoitti, että ihminen vaikutti koneen toimintaan ainoastaan pelien välillä. Sääntöjen mukaan ohjelmoijat saivat muokata ohjelmaa pelien välillä, ja he kertoivat käyttäneensä mahdollisuutta korjatakseen tietokoneen pelien aikana ilmenneet heikkoudet. Kasparov vaati tietokoneen lokitiedostoja julkaistavaksi, mistä IBM kieltäytyi aluksi, mutta yhtiö julkaisi ne kolme vuotta myöhemmin Internetissä. Kasparov vaati uusintaottelua, mutta IBM kieltäytyi ja lopetti Deep Bluen kehittämisen. Kasparovin mukaan hänelle kerrottiin, että ottelun piti olla tieteellinen projekti, mutta pian ilmeni, että IBM halusi ainoastaan kukistaa hänet. Kasparov väittää edelleen, että IBM huijasi ottelussa siten, että ihminen auttoi tietokonetta kesken ottelun, vaikka pitääkin asiaa nykyisin merkityksettömänä.

### Deep Junior, 2003

Kasparov 3D-laseissaan X3D Fritziä vastaan.
Kasparov pelasi kuuden pelin ottelun tasan Deep Juniorin kanssa. Ottelua kutsuttiin FIDE:n "Man vs Machine" -maailmanmestaruusotteluksi, ja palkkio osapuolille oli yhteensä miljoona dollaria. Kone pystyi arvioimaan kolme miljoonaa asemaa sekunnissa. Molempien osapuolien voitettua kerran ja kolmen pelin päätyttyä tasan viimeinen peli ratkaisi ottelun. Ottelu televisioitiin ja sitä seurasi 200–300 miljoonaa katsojaa. Terävässä asemassa Kasparov tarjosi tasapeliä, jonka Deep Juniorin joukkue hyväksyi. Kun Kasparovilta kysyttiin, miksi hän tarjosi tasapeliä, hän sanoi pelänneensä virhettä. Ottelu suunniteltiin alun perin vuosittaiseksi tapahtumaksi, mutta niin ei käynyt.

### X3D Fritz, 2003

Marraskuussa 2003 Kasparov pelasi neljän pelin ottelun X3D Fritziä vastaan. Hän käytti virtuaalista shakkilautaa, 3d-laseja ja puheentunnistussysteemiä. Kaksi peleistä päättyi tasan, ja molemmat osapuolet voittivat yhden pelin. Kasparov sai 175 000 dollaria palkkioksi. Hän kritisoi toisessa pelissä virhettään, joka vei häneltä otteluvoiton. Hän tunsi pelanneensa yleisesti ottaen konetta paremmin ja sanoi: "Tein vain yhden virheen, mutta valitettavasti sen takia hävisin pelin."

Poliittinen ura
---------------

### Poliittinen toiminta shakkiuran aikana

Kasparov lähti politiikkaan 1980-luvulla. Hän liittyi kommunistiseen puolueeseen vuonna 1984, ja vuonna 1987 hänet valittiin puolueen nuorisojärjestön eli Komsomolin keskuskomiteaan. Poliittisesti hän oli Mihail Gorbatšovin puolella aina tammikuuhun 1990 asti. Silloin puna-armeija marssi Azerbaidžanin Bakuun tukahduttamaan azerien ja armenialaisten välille kärjistynyttä konfliktia. Kasparov hylkäsi Gorbatšovin, koska Baku oli hänen kotikaupunkinsa. Kasparov siirtyi Jeltsinin tukijaksi. Hän erosi puolueesta 1990 ja perusti toukokuussa Venäjän demokraattisen puolueen, jonka johtaja hän oli vähän aikaa. Kesäkuussa 1993 Kasparov oli luomassa Venäjän valinta -koalitiota. Kasparov lakkasi tukemasta Jeltsiniä vuonna 1996, jolloin hän tuki tämän haastajaa Aleksandr Lebediä vaalikampanjassa.

### Poliittinen aktivisti

Erimielisten marssi 9. kesäkuuta 2007 Pietarissa. Kasparov kolmas oikealta.
Kilpashakkiuran lopetettuaan Kasparov on kertonut keskittyvänsä poliittiseen toimintaan. Hän johtaa perustamaansa Yhdistynyt kansalaisrintama -oppositiojärjestöä (ven. Объединённый Гражданский Фронт, *Objedinjonnyi Graždanski Front*), jonka tavoitteeksi hän ilmoitti vaalidemokratian säilyttämisen Venäjällä. Hän on vastustanut aktiivisesti julkisuudessa demokraattisten oikeuksien rajoittamista Vladimir Putinin hallintokaudella Venäjällä. Hän oli perustamassa Toinen Venäjä -oppositioliikettä, joka on kirjava joukko kommunisteja, liberaaleja, kansallisbolševikkeja, ihmisoikeusaktivisteja ja mitä erilaisimpia ihmisiä. Kasparov kuvailee itseään talousasioissa konservatiiviksi ja sosiaaliasioissa liberaaliksi. Koska hän on halunnut Toiseen Venäjään kaikki Kremlin kriitikot, ja häneen on toisinaan liitetty perusteettomasti vääriä leimoja. Joulukuussa 2006 terrorismin vastainen poliisiyksikkö ratsasi Yhdistyneen kansalaisrintaman toimiston takavarikoiden kirjoja ja protestimarssia mainostavaa materiaalia. Helsingin Sanomien Moskovan kirjeenvaihtajan Susanna Niinivaaran mukaan politiikkaa työkseen seuraavatkaan eivät oikein tiedä, mitä sanoa Kasparovista.

Kasparov pidätettiin 14. huhtikuuta 2007 mielenosoituksessa. Mielenosoituksen ja marssin estämistä Venäjän viranomaiset perustelivat sillä, että ne olisivat vaarantaneet liikennettä. Kasparov pidätettiin 24. marraskuuta 2007 ja tuomittiin viideksi päiväksi vankeuteen laittomasta mielenosoituksesta. Anatoli Karpov, joka on poliittisesti eri linjalla kuin Kasparov, yritti käydä Kasparovin luona vankilassa tukeakseen vanhaa kilpakumppaniaan, mutta käynti estettiin. 6. toukokuuta 2008 Toinen Venäjä perui Moskovassa mielenosoituksen, jossa oppositioliikkeen oli tarkoitus protestoida farssiksi kutsumiensa vaalien avulla Venäjän johtoon nousseen Dmitri Medvedevin valtaa. Toisen Venäjän saamien tietojen mukaan Kasparov aiottiin pidättää mielenosoituksessa 15 vuorokaudeksi.

Kasparov valittiin Toinen Venäjä -liikkeen ehdokkaaksi Venäjän maaliskuun 2008 presidentinvaaleihin. Hän luopui ehdokkuudestaan joulukuussa 2007, koska hänen kannattajansa eivät onnistuneet vuokraamaan Moskovasta salia järjestääkseen 500 henkilön tapaamisen, joka ehdokkailta vaaditaan. Kasparovin edustaja syytti hallitusta vuokraisäntien painostamisesta kieltäytymään tilojen vuokraamisesta.

Kesäkuussa 2013 Kasparov kertoi, ettei toistaiseksi palaa Venäjälle, koska piti mahdollisena sitä, että hänen poistumisensa maasta estettäisiin. Helmikuussa Kasparoville myönnettiin Kroatian kansalaisuus. Hän kertoi, ettei halua olla riippuvainen Putinin ulkoministeriöstä kampanjoidessaan FIDE:n presidentiksi.

### Poliittinen kritiikki

Kasparovin poliittiset vastustajat ovat syyttäneet häntä veljeilystä amerikkalaisten kanssa. Kasparov sai vuonna 1991 yhdysvaltalaisen uuskonservatiivisen Center for Security Policy -ajatushautomon myöntämän Keeper of the Flame -palkinnon demokratian ja vapauden puolustamisesta. Hänet oli myös listattu järjestön alla toimivan National Security Advisory Councilin neuvonantajaksi ja johtokunnan jäseneksi. Kasparov myönsi tämän ja lisäsi, että hänet poistettiin listalta pian sen jälkeen, kun hän sai kuulla asiasta. Kasparov ei ollut kertomansa mukaan kuullut jäsenyydestään ja arveli joutuneensa listalle vahingossa.

Ihmetystä ovat herättäneet Kasparovin liittolaiset ja erityisesti hänen vahvin tukijansa Toisessa Venäjässä, kielletyn kansallisbolševikkipuolueen entinen johtaja, kirjailija Eduard Limonov. Kasparovin mukaan liitto on väliaikainen eikä sitä ole yritetty salata. "Taistelussa diktatuuria vastaan juuri tällainen liitto on välttämätön", hän perusteli.

Kasparovia on myös kritisoitu siitä, että hän on ilmoittanut kannattavansa Anatoli Fomenkon pseudotieteenä pidettyä *Uutta kronologiaa*. James Billington yhdistää Fomenkon tuotannon eurasianistiseen liikkeeseen, joka halusi voimakkaasti yhdistää Venäjän historian sen aasialaisiin naapureihin. Billingtonin mukaan Fomenkon teoria "olisi saattanut puhaltua hiljaa pois Venäjän tiedeakatemian tuulitunneleissa" ellei Kasparov olisi julkaissut teoriaa tukevaa kirjoitusta runsaslevikkisessä *Ogonjok*-lehdessä. Kasparov tapasi Fomenkon 1990-luvulla ja havaitsi, että Fomenkolla ja hänellä oli samanlaisia johtopäätöksiä joistakin historiallisista kysymyksistä.

Kasparov pidätettiin Pussy Riot -punkyhtyeen oikeudenkäynnin yhteydessä järjestetyssä mielenosoituksessa. Aluksi syytteenä oli laiton kokoontuminen, mutta pidättänyt poliisi väittää Kasparovin purreen häntä käteen, mikä voi johtaa monivuotiseen vankeuteen.

Yksityiselämä
-------------

Kasparov äitinsä Klaran kanssa.
Kasparovin yksityiselämä on ollut värikästä. Hän kävi ensimmäisen vaimonsa kanssa kiihkeän taistelun tyttärensä huoltajuudesta. Tytär päätyi asumaan äitinsä kanssa New Yorkiin, eikä Kasparov saa tavata häntä. Toisessa avioliitossa syntynyt poika Vadim asuu äitinsä kanssa Moskovassa. Nyt Kasparov elää kolmannessa avioliitossaan vaimonsa Darjan kanssa. Heille syntyi vuonna 2006 Aida-tytär.

Kasparovilla on ollut aina läheinen suhde äitiinsä Klara Šagenovna Kasparjaniin, joka on ollut hänen elämänsä tärkein ihminen. Klara Kasparjan hoiti Kasparovin hyvinvointiin liittyvät asiat ja jopa nukkui samassa huoneessa maailmanmestaruusottelun aikana. Vielä vuonna 2007 Kasparov kertoi, että hänen 70-vuotias äitinsä on hänen huippumanagerinsa.

Julkaisutoiminta
----------------

Kasparov on kirjoittanut lukuisia shakkiaiheisia kirjoja. Hän julkaisi vain parikymppisenä jossain määrin kiistanalaisen omaelämäkerran *Maailmanmestari* (engl. *Child of Change*, päivitetty versio engl. *Unlimited Challenge*). Kirjaa päivitettiin useita kertoja sen jälkeen, kun hän tuli maailmanmestariksi. Sen sisältö on pääasiassa kirjallinen, mutta uudemmissa painoksissa on muutamia avainpelejä ilman kommentteja. Kasparov julkaisi kommentoitujen pelien kokoelman 1980-luvulla: *Fighting Chess: My Games and Career"*, jota on myös päivitetty useita kertoja. Hän on kommentoinut shakkijulkaisuihin laajasti pelejä, joista yli 600 serbialaiseen *Chess Informant*-kausijulkaisuun. Vuonna 1982 hän kirjoitti yhdessä brittiläisen suurmestarin Raymond Keenen kanssa yksiosaisen avausteoksen *Batsford Chess Openings*, joka oli suuri myyntimenestys. Kirjasta julkaistiin päivitetty toinen painos vuonna 1989. Hän kirjoitti myös 1980-luvulla kirjat yhdessä valmentajansa Aleksandr Nikitinin kanssa brittiläiselle *Batsford*-kustannusyhtiölle Caron-Kannin puolustuksen klassisesta muunnelmasta ja sisilialaisen puolustuksen Scheveningen-muunnelmasta. Kasparov on myös kirjoittanut laajasti Encyclopaedia of Chess Openings -julkaisuun.*lähde?*
Vuonna 2007 hän kirjoitti kirjan *How Life Imitates Chess* (suom. Kuinka elämä jäljittelee shakkia), joka on tutkielma päätöksenteon rinnakkaisuudesta shakissa ja liike-elämässä.

Kasparov on toiminut pääneuvonantajana *Everyman Chess* -kustannusyhtiölle.

Kasparovin suururakkana on ollut kirjasarja *Garry Kasparov on My Great Predecessors*, josta on julkaistu viisi osaa. Vuonna 2003 julkaistiin ensimmäinen kirja, joka käsittelee maailmanmestareita Wilhelm Steinitz, Emanuel Lasker, José Raúl Capablanca ja Aleksandr Alehin sekä muutamia muita heidän aikalaisiaan. Kirja voitti Britannian shakkiliiton *Book of the Year* -palkinnon 2003. Toinen, samana vuonna ilmestynyt osa käsittelee Max Euwea, Mihail Botvinnikia, Vasili Smyslovia ja Mihail Talia. Tigran Petrosjania ja Boris Spasskia käsittelevä kolmas osa ilmestyi vuoden 2004 alussa ja joulukuussa 2004 julkaistu neljäs osa läntisiä pelaajia: Samuel Reshevskiä, Miguel Najdorfia ja Bent Larsenia, sekä ennen kaikkea 1972−75 maailmanmestaria Bobby Fischeriä.

Vuonna 2006 ilmestyi viides osa, joka kertoo Anatoli Karpovista ja tämän haastajasta Viktor Kortšnoista. Viidenteen osaan Kasparov ei sisällyttänyt yhtään omista peleistään Karpovia vastaan, vaan ne hän käsitteli seuraavissa kirjoissaan. Samainen poisjättö koskee suurelta osin myös näiden kahden välisiin yhteenotoihin liittyviä tapahtumia yleensä.

Kasparovin kirja *Revolution in the 70s*, joka julkaistiin maaliskuussa 2007, käsittelee 1970- ja 1980-luvuilla avausteoriassa tapahtunutta mullistusta. Se oli ensimmäinen kirja uudessa *Modern Chess Series* -kirjasarjassa, jonka myöhemmät osat liittyvät *My Great Predecessors* -sarjan teemaan, käsitellen Kasparovin ja tämän välittömän edeltäjän maailmanmestarina, Karpovin välisiä pelejä.

### Kirjat

* *Batsford Chess Openings* (BCO) (Kasparov & Keene et. al. B.T. Batsford 1982)
* *Fighting Chess : My Games and Career* (American Chess Promotions 1983) ISBN 978-0713419849
* *Sicilian -e6 and -d6 Systems* (Kasparov & Nikitin. B.T. Batsford 1983) ISBN 0713440228
* *Caro-Kann: Classical 4...Bf5* (Kasparov & Shakarov. B.T. Batsford 1984) ISBN 0713442379
* *Kasparov Teaches Chess* (McMillan 1985)
* *World Chess Championship Match: Moscow, 1985* (1986, Everyman Chess)
* *The Test of Time* (Cadogan 1986) ISBN 0080340431
* *Child of Change: An Autobiography* (1987, Hutchinson), suom. *Maailmanmestari* (Kirjayhtymä, 1988) ISBN 951-26-3208-X
* *London–Leningrad Championship Games* (1987, Everyman Chess)
* *Lessons in Chess* (Everyman Chess 1997) ISBN 978-1857441642
* *Batsford Chess Openings 2* (BCO 2) (Kasparov & Keene & Schiller. B.T. Batsford 1989)
* *Unlimited Challenge* (1990, Grove Pr)
* *The Sicilian Scheveningen* (1991, B.T. Batsford Ltd)
* *The Queen's Indian Defence: Kasparov System* (1991, B.T. Batsford Ltd)
* *Kasparov Versus Karpov, 1990* (1991, Everyman Chess)
* *Kasparov on the King's Indian* (1993, B.T. Batsford Ltd)
* *Garry Kasparov's Chess Challenge* (1996, Everyman Chess)
* *Lessons in Chess* (1997, Everyman Chess)
* *My Great Predecessors Part I* (2003, Everyman Chess) ISBN 978-1857443301
* *My Great Predecessors Part II* (2003, Everyman Chess) ISBN 978-1857443424
* *Checkmate!: My First Chess Book* (2004, Everyman Mindsports)
* *My Great Predecessors Part III* (2004, Everyman Chess) ISBN 978-1857443714
* *My Great Predecessors Part IV* (2004, Everyman Chess) ISBN 978-1857443950
* *My Great Predecessors Part V* (2006, Everyman Chess) ISBN 978-1857444049
* *How Life Imitates Chess*, (2007, William Heinemann Ltd), suom. *Kuinka elämä jäljittelee shakkia* (suomentanut Eero Raaste) Tammi. ISBN 9789513133085
* *Garry Kasparov on Modern Chess, Part 1: Revolution in the 70s* (Everyman Chess 2007) ISBN 978-1857444223
* *Garry Kasparov on Modern Chess, Part 2: Kasparov vs. Karpov 1975-1985* (Everyman Chess 2008) ISBN 1857444337
* *Garry Kasparov on Modern Chess, Part 3: Kasparov vs. Karpov 1986-1987* (Everyman Chess 2009) ISBN 1857446259
* *Garry Kasparov on Modern Chess, Part 4: Kasparov vs. Karpov 1988-2009* (Everyman Chess 2010) ISBN 1857446526
* *Garry Kasparov on Garry Kasparov, Part 1: 1973-1985* (Everyman Chess 2011) ISBN 978-1-85744-672-2

Mediassa
--------

Garri Kasparov on ollut mukana useissa yhdysvaltalaisissa tv-ohjelmissa, kuten Bill Maherin juontamassa *Real Time with Bill Maher*-sarjassa.

Merkittävimmät kilpailutulokset ja palkinnot
--------------------------------------------

### Turnausmenestys

Kasparov pitää hallussaan ennätystä peräkkäisistä turnausvoitoista. Viidentoista voiton sarja alkoi Neuvostoliiton mestaruusturnauksessa vuonna 1981 ja päättyi voittoon vuoden 1990 Linares-turnauksessa. Sarjan katkaisi vuonna 1991 Vasyl Ivantšuk voitollaan Linaresissa.

| Vuosi | Turnaus | Pisteet | Tulos\* | Sijoitus\*\* | Huomautuksia | Lähde |
| --- | --- | --- | --- | --- | --- | --- |
| 1977 | Neuvostoliiton mestaruus, alle 20-v. | 9/10 | +8 | 1. |  |  |
| 1978 | Sokolskin muistoturnaus | 13/17 | +9 | 1. |  |  |
| 1979 | Banja Luka | 11,5/15 | +8 | 1. |  |  |
| 1980 | Baku | 11,5/15 | +8 | 1. |  |  |
| 1980 | Dortmund Maailmanmestaruus, alle 20-v. | 10,5/13 | +8 | 1. |  |  |
| 1981 | Frunze Neuvostoliiton mestaruus | 12,5/17 | +8 | 1.= | Mestaruuden jakoi Lev Psakhis. |  |
| 1982 | Bugojno | 9,5/13 | +6 | 1. | Mm. Ljubojevićin, Polugajevskin, Spasskin, Larsenin, Petrosjanin, Anderssonin, Timmanin ja Najdorfin edellä. |  |
| 1982 | Moskova Interzonal | 10/13 | +7 | 1. |  |  |
| 1983 | Nikšić | 11/14 | +8 | 1. |  |  |
| 1985 | Belgrad | 4/6 | +2 | 1. |  |  |
| 1985 | Hampuri | 4,5/6 | +3 | 1. |  |  |
| 1985 | Hilversum | 4/6 | +2 | 1. |  |  |
| 1986 | Bryssel OHRA | 7,5/10 | +5 | 1. |  |  |
| 1987 | Lontoo (nopea shakki) | 4/6 | +2 | 1. |  |  |
| 1987 | Bryssel | 8,5/11 | +6 | 1.= | Jaettu Ljubojevićin kanssa. |  |
| 1988 | Amsterdam Optiebeurs | 9/12 | +6 | 1. |  |  |
| 1988 | Belfort maailman Cup | 11,5/15 | +8 | 1. |  |  |
| 1988 | Moskova, Neuvostoliiton mestaruus | 11,5/17 | +6 | 1. |  |  |
| 1988 | Reykjavík maailman Cup | 11/17 | +5 | 1. |  |  |
| 1989 | Barcelona maailman Cup | 11/16 | +6 | 1.= | Jaettu Ljubojevićin kanssa. |  |
| 1989 | Skellefteå maailman Cup | 9,5/15 | +4 | 1.= | Jaettu Karpovin kanssa. |  |
| 1989 | Tilburg | 12/14 | +10 | 1. |  |  |
| 1989 | Belgrad Investbank | 9,5/11 | +8 | 1. |  |  |
| 1990 | Murcia | 5/6 | +4 | 1. |  |  |
| 1990 | Linares | 8/11 | +5 | 1. |  |  |
| 1991 | Linares | 9/13 | +5 | 2. | Ivantšuk voitti. |  |
| 1991 | Tilburg | 10/14 | +6 | 1. |  |  |
| 1992 | Köln (blitz) | 6,5/11 | +2 | 1. |  |  |
| 1992 | Linares | 10/13 | +7 | 1. |  |  |
| 1992 | Dortmund | 6/9 | +3 | 1. |  |  |
| 1993 | Linares | 10/13 | +7 | 1. |  |  |
| 1993 | Lontoo (nopea shakki) | 4/4 | +4 | 1. |  |  |
| 1994 | Linares | 8,5/14 | +4 | 2.= | Karpov voitti tuloksella +9. Kasparov jakoi toisen sijan Širovin kanssa. |  |
| 1994 | Amsterdam VSB (Euwen muistoturnaus) | 4/6 | +2 | 1. |  |  |
| 1994 | Novgorod | 7/10 | +4 | 1. |  |  |
| 1994 | Horgen CS | 8,5/11 | +6 | 1. |  |  |
| 1995 | Reykjavík TV (nopea shakki) | 2,5/3 | +2 | 1. |  |  |
| 1995 | Riika , Tal-muistoturnaus | 7,5/10 | +5 | 1. |  |  |
| 1995 | Amsterdam, Euwen muistoturnaus | 3,5/6 | +1 | 2. | Lautier voitti |  |
| 1995 | Novgorod | 6,5/9 | +4 | 1. |  |  |
| 1996 | Philadelphia | 4/6 | +2 | 1. |  |  |
| 1996 | Amsterdam VSB, Euwen muistoturnaus | 6,5/9 | +4 | 1.= | Jaettu Topalovin kanssa |  |
| 1996 | Dos Hermanas | 5,5/9 | +2 | 3.= | Kramnik ja Topalov voittivat. |  |
| 1996 | Las Palmas | 6.5/10 | +3 | 1. |  |  |
| 1997 | Linares | 8,5/11 | +6 | 1. |  |  |
| 1997 | Novgorod | 6,5/10 | +3 | 1. |  |  |
| 1997 | Tilburg Fontys | 8/11 | +5 | 1.= | Jaettu Kramnikin ja Svidlerin kanssa. |  |
| 1998 | Linares | 6,5/12 | +1 | 3. |  |  |
| 1998 | Sofia (nopea shakki) | 4/4 | +4 | 1. |  |  |
| 1998 | León, tietokoneavusteinen nopea shakki | 3/6 | +0 | 1. |  |  |
| 1998 | EuroTel Trophy | 4/6 | +2 | 1. |  |  |
| 1999 | Wijk aan Zee | 10/13 | +7 | 1. |  |  |
| 1999 | Linares | 10,5/14 | +7 | 1. |  |  |
| 1999 | Sarajevo | 7/9 | +5 | 1. |  |  |
| 1999 | Frankfurt, Siemens Giants (nopea shakki) | 7,5/12 | +3 | 1. |  |  |
| 2000 | Wijk aan Zee | 9,5/13 | +6 | 1. |  |  |
| 2000 | Linares | 6/10 | +2 | 1.= | Jaettu Kramnikin kanssa. |  |
| 2000 | Chess@iceland (nopea shakki) | 4,5/5 | +4 | 1. |  |  |
| 2000 | Bosna | 8,5/11 | +6 | 1. |  |  |
| 2000 | Frankfurt, Fujitsu Siemens Giants (nopea shakki) | 6/10 | +2 | 2. | Anand voitti. |  |
| 2001 | Wijk aan Zee | 9/13 | +5 | 1. |  |  |
| 2001 | Linares | 7,5/10 | +5 | 1. |  |  |
| 2001 | Nopean shakin maailman cup, turnaus | 5,5/7 | +4 | 1. |  |  |
| 2001 | Zürich, Kortšnoi-turnaus | 4,5/5 | +4 | 1. |  |  |
| 2001 | Astana | 7/10 | +4 | 1. |  |  |
| 2001 | Eurooppa – Aasia, nopean shakin ottelu | 11/12 | +10 |  |  |  |
| 2002 | Linares | 6,5/12 | +4 | 1. |  |  |
| 2004 | Venäjän mestaruus | 7,5/10 | +5 | 1. |  |  |
| 2005 | Linares | 8/12 | +4 | 1. |  |  |

\* Voittojen ja tappioiden erotus.  

\*\*Yhtäläisyysmerkki tarkoittaa jaettua sijoitusta.  

### MM-ottelut ja -karsinnat

| Ottelu | Pelipaikka | Vastustaja | Tulos | Pisteet | Huomautuksia | Lähde |
| --- | --- | --- | --- | --- | --- | --- |
| 1983 ehdokasturnaus, neljännesfinaali | Moskova | Oleksandr Bjeljavskyi | voitto | 6–3 |  |  |
| 1983 ehdokasturnaus, semifinaali | Lontoo | Viktor Kortšnoi | voitto | 7–4 |  |  |
| 1984 ehdokasturnaus, finaali | Vilna | Vasili Smyslov | voitto | 8½–4½ |  |  |
| 1984 MM-ottelu | Moskova | Anatoli Karpov | tappiolla | 23–25 | Ottelu keskeytettiin |  |
| 1985 MM-ottelu | Moskova | Anatoli Karpov | voitto | 13–11 |  |  |
| 1986 MM-ottelu | Lontoo/Leningrad | Anatoli Karpov | voitto | 12½–11½ |  |  |
| 1987 MM-ottelu | Sevilla | Anatoli Karpov | tasan | 12–12 | Kasparov säilytti tittelin hallitsevana mestarina |  |
| 1990 MM-ottelu | New York/Lyon | Anatoli Karpov | voitto | 12½–11½ |  |  |
| 1993 MM-ottelu | Lontoo | Nigel Short | voitto | 12½–7½ | PCA:n järjestämä ottelu |  |
| 1995 MM-ottelu | New York | Viswanathan Anand | voitto | 10½–7½ | PCA:n järjestämä ottelu |  |
| 2000 MM-ottelu | Lontoo | Vladimir Kramnik | tappio | 6½–8½ |  |  |

### Muut ottelut

| Ottelu | Pelipaikka | Vastustaja | Tulos | Pisteet | Huomautuksia | Lähde |
| --- | --- | --- | --- | --- | --- | --- |
| 1985 | Hampuri | Robert Hübner | voitto | 3–0 |  |  |
| 1985 | Belgrad | Ulf Andersson | voitto | 4–2 | kaksi voittoa ja neljä tasapeliä |  |
| 1986 | Hilversum | Jan Timman | voitto | 4–2 |  |  |
| 1986 | Basel | Tony Miles | voitto | 5½–½ |  |  |
| 1988 | Köln | Vlastimil Hort | voitto | 2½–½ |  |  |
| 1990 | Murcia | Lev Psakhis | voitto | 4–0 |  |  |
| 1998 | Moskova | Vladimir Kramnik | tasan | 12–12 | pikashakkia |  |
| 2001 | Moskova | Vladimir Kramnik | voitto | 2–2;3–3;6½–3½ | Botvinnikin muisto-ottelu. Klassinen ja nopean shakin osuus päättyi tasan, mutta Kasparov voitti pikashakkiosuuden ja siten koko tapahtuman. |  |
| 2002 | New York | Anatoli Karpov | tappio | 1½–2½ | Karpov voitti nopean shakin ottelun. |  |
| 2009 | Valencia | Anatoli Karpov | voitto | 3–1;6–2 | Kasparov oli parempi sekä nopeassa shakissa että pikashakissa. |  |
| 2011 | Clichy | Maxime Vachier-Lagrave | voitto | 1½–½ | Kahden pelin pikashakkiottelu. |  |
| 2011 | Leuven | Nigel Short | voitto | 4½–3½ | Kahdeksan pelin pikashakkiottelu. Kasparovilla oli kahden pisteen johto viiden pelin jälkeen, mutta Short tasoitti tilanteen kahdella peräkkäisellä voitolla. Kasparov voitti viimeisen pelin mustilla ja siten koko ottelun. |  |
| 2015 | Saint Louis | Nigel Short | voitto | 8½–1½ | Kasparov voitti nopean shakin 1½–½ ja pikashakin 7–1. |  |

### Shakkiolympialaiset ja muut joukkuekilpailut

Kasparov pelasi kahdeksan kertaa shakkiolympialaisissa. Hän edusti Neuvostoliittoa neljä kertaa ja Venäjää neljä kertaa Neuvostoliiton hajottua vuonna 1991. Vuoden 1980 shakkiolympialaisdebyytissään hänestä tuli 17-vuotiaana nuorin pelaaja joka on edustanut Neuvostoliittoa tällä tasolla. Vladimir Kramnik rikkoi ennätyksen vuonna 1992, kun Kasparovin vaatimuksesta Kramnik otettiin mukaan joukkueeseen. 82 pelissä hän saavutti tuloksen 78,7% (+50 =29 -3). Hän voitti 19 mitalia mukaan lukien joukkuekultamitalit kaikissa kilpailuissa, joihin hän osallistui. Vuoden 1994 Moskovan shakkiolympialaisissa hänellä oli merkittävä rooli, kun hän auttoi tapahtuman järjestämisessä sen jälkeen, kun Thessaloniki oli perunut tarjouksensa muutamaa viikkoa ennen päivämäärää. Kasparovin shakkiolympialaistulokset menivät seuraavasti:

* Pisteet on merkitty seuraavasti: + voitetut pelit, = tasapelit, − hävityt pelit

| Vuosi | Pelipaikka | Pöytä | Pisteet | Mitalit |
| --- | --- | --- | --- | --- |
| 1980 | Valletta | Neuvostoliitto, 2. vara | 9,5/12 | +8 =3 -1 | joukkuekultaa, pronssia pöydältä |
| 1982 | Luzern | Neuvostoliitto, 2. | 8,5/11 | +6 =5 -0 | joukkuekultaa, pronssia pöydältä |
| 1986 | Dubai | Neuvostoliitto, 1. | 8,5/11 | +7 =3 -1 | joukkuekultaa, kultaa pöydältä, kultaa suorituksesta |
| 1988 | Thessaloniki | Neuvostoliitto, 1. | 8,5/10 | +7 =3 -0 | joukkuekultaa, kultaa suorituksesta |
| 1992 | Manila | Venäjä, 1. | 8,5/10 | +7 =3 -0 | joukkuekultaa, kultaa pöydältä, hopeaa suorituksesta |
| 1994 | Moskova | Venäjä, 1. | 6,5/10 | +4 =5 -1 | joukkuekultaa |
| 1996 | Jerevan | Venäjä, 1. | 7/9 | +5 =4 -0 | joukkuekultaa, kultaa pöydältä, hopeaa suorituksesta |
| 2002 | Bled | Venäjä, 1. | 7,5/9 | +6 =3 -0 | joukkuekultaa, kultaa pöydältä |

Kasparov teki kansainvälisen joukkuedebyyttinsä Neuvostoliiton joukkueessa 16-vuotiaana vuoden 1980 Euroopan joukkuemestaruuskilpailuissa, ja pelasi Venäjän joukkueessa vuoden 1992 vastaavassa tapahtumassa. Hän voitti viisi mitalia:

| Vuosi | Pelipaikka | Pöytä | Pisteet | Mitalit |
| --- | --- | --- | --- | --- |
| 1980 | Skara | Neuvostoliitto, 2. vara | 5.5/6 | +5 =1 -0 | joukkuekultaa, kultaa pöydältä |
| 1992 | Debrecen | Venäjä, 1. | 6/8 | +6 =5 -0 | joukkuekultaa, kultaa pöydältä, pronssia suorituksesta |

Kasparov edusti myös Neuvostoliittoa kerran nuorten shakkiolympialaisissa:

| Vuosi | Pelipaikka | Pöytä | Pisteet | Mitalit |
| --- | --- | --- | --- | --- |
| 1981 | Graz | Neuvostoliitto, 1. pöytä | 9/10 | +8 =2 -0 | joukkuekultaa |

### Shakin Oscarit

*Pääartikkeli: Shakin Oscar*
Kasparov on voittanut shakin Oscarin 11 kertaa, mikä on ennätys.

Merkittäviä pelejä
------------------

|  | Valkea | Musta | Vuosi | Tulos | Siirtoja | Turnaus | Avaus | Huomautuksia | Lähde |
| --- | --- | --- | --- | --- | --- | --- | --- | --- | --- |
| 1 | Kortšnoi | Kasparov | 1982 | 0–1 | 36 | Luzern | A64 Benoni-puolustus |  |  |
| 2 | Karpov | Kasparov | 1985 | 0–1 | 40 | Moskova | B44 sisilialainen puolustus, Paulsenin muunnelma | *Chess Informant* -kirjan lukijat valitsivat pelin aikoinaan julkaisun historian parhaaksi. |  |
| 3 | Kasparov | Anand | 1995 | 1–0 | 38 | New York | C80 espanjalainen peli, avoin muunnelma |  |  |
| 4 | Kasparov | Topalov | 1999 | 1–0 | 44 | Wijk aan Zee | B06 Pircin puolustus | Kasparovin kuolematon peli |  |
| 5 | Kasparov | Maailma | 1999 | 1–0 | 62 |  | B52 sisilialainen puolustus | Internetin välityksellä pelattu, paljon analysoitu ja kiistelty kirjeshakkipeli, jossa Kasparov voitti muun maailman. |  |
| 6 | Kasparov | Kramnik | 2001 | 1–0 | 41 | Astana | C67 espanjalainen peli | Kasparov mursi Kramnikin berliiniläispuolustuksen ohittaakseen tämän viimeisellä kierroksella ja voittaakseen turnauksen. |  |
| 7 | Kasparov | X3D Fritz (tietokone) | 2003 | 1–0 | 45 | New York | D45 semi-slaavilainen puolustus | Kasparov voitti tietokoneen asemalliseen tyyliin. |  |

Katso myös
----------

* Luettelo ihmisistä, jotka ovat voittaneet Garri Kasparovin shakissa
* Luettelo Kasparovin ja Kramnikin shakkipeleistä

Lähteet
-------

### Kirjallisuuslähteet

* Bareev, Evgeny & Levitov, Ilya: *From London to Elista*. New In Chess, 2007. ISBN 978-90-5691-219-2. (englanniksi)
* Kasparov, Garry & Greengard, Mig: *How Life Imitates Chess*. Arrow Books, 2007. ISBN 978-0-099-48986-3. (englanniksi)
* Kasparov, Garri: *Maailmanmestari*. Kirjayhtymä, 1988. ISBN 951-26-3208-X.
* King, Daniel: *Kasparov v Deeper Blue*. Lontoo: Batsford, 1997. ISBN 0-7134-8322-9. (englanniksi)

### Tärkeimmät verkkolähteet

* Mark Weeks: The World Chess Championship (englanniksi)

### Lähdeviitteet

1. 1 2  Doggers, Peter: Kasparov Granted Croatian Citizenship  1.3.2014. ChessVibes. Viitattu 3.3.2014. (englanniksi)
2. 1 2  Kasparov: *Maailmanmestari* s. 39–40
3. ↑  Pekka Hakala: Garri Kasparov ennustaa Venäjälle levotonta syksyä.  *Helsingin Sanomat*,. Artikkelin verkkoversio. Viitattu 27.5.2009.
4. 1 2  Garry Kasparov – Britannica online  13.12.2007. Britannica online. Viitattu 16.2.2008. (englanniksi)
5. 1 2 3 4 5  Konttinen, Jussi: Musta hevonen  15.9.2007. Image. Viitattu 19.4.2008.
6. ↑  Kasparov: *Maailmanmestari* s. 19–20
7. ↑  Kasparov: *Maailmanmestari* s. 30
8. 1 2  Stephen Ham: The Young King (PDF)  11.12.2005. Chesscafe. Viitattu 16.2.2008. (englanniksi)
9. ↑  Kasparov: *Maailmanmestari* s. 54–57
10. 1 2  Kasparov: *Maailmanmestari* s. 58–59
11. ↑  Kasparov: *Maailmanmestari* s. 60–61
12. ↑  Kasparov: *Maailmanmestari* s. 66–68
13. 1 2  Kasparov: *How Life Imitates Chess* s. 1
14. ↑  Kasparov: *Maailmanmestari* s. 73
15. ↑  Kasparov: *Maailmanmestari* s. 93
16. 1 2  Kasparov: *Maailmanmestari* s. 113
17. ↑  Kasparov: *Maailmanmestari* s. 114
18. ↑  Kasparov: *Maailmanmestari* s. 117
19. ↑  Kasparov: *Maailmanmestari* s. 124
20. ↑  Kasparov: *Maailmanmestari* s. 125–128
21. ↑  Kasparov: *Maailmanmestari* s. 130–132
22. ↑  Kasparov: *Maailmanmestari* s. 136–138
23. ↑  Kasparov: *Maailmanmestari* s. 138–139
24. ↑  Kasparov: *Maailmanmestari* s. 107
25. ↑  Kasparov: *Maailmanmestari* s. 98
26. 1 2 3 4 5  Mark Weeks: World Chess Championship 1984 Karpov – Kasparov Title Match Mark Weeks. Viitattu 26.2.2008. (englanniksi)
27. 1 2  Kasparov: *How Life Imitates Chess* s. 9–11
28. 1 2 3 4 5 6 7  Mark Weeks: World Chess Championship 1985 Kasparov – Karpov Title Match Highlights Mark Weeks. Viitattu 26.2.2008. (englanniksi)
29. ↑  Kasparov: *How Life Imitates Chess* s. 39
30. ↑  Kasparov: *How Life Imitates Chess* s. 33–34
31. 1 2 3 4 5 6 7  'Kasparov's 'Crisis in Seville  5.10.2007. BusinessWeek. Viitattu 6.4.2008. (englanniksi)
32. 1 2 3 4 5  Mark Weeks: World Chess Championship 1986 Kasparov – Karpov Title Match Highlights Mark Weeks. Viitattu 20.4.2008. (englanniksi)
33. 1 2  Mig Greengard: The Garry Kasparov Interview, Part 2  14.4.2005. ChessBase. Viitattu 24.4.2008. (englanniksi)
34. 1 2 3 4  Mark Weeks: World Chess Championship 1990 Kasparov – Karpov Title Match Highlights Mark Weeks. Viitattu 23.5.2008. (englanniksi)
35. ↑  Kasparov: *Maailmanmestari* s. 287–288
36. ↑  'My decision to break away from fide was a mistake'  10.9.2007. DNA. Viitattu 30.1.2008. (englanniksi)
37. 1 2  Mark Weeks: World Chess Championship 1993 Kasparov – Short PCA Title Match Highlights Mark Weeks. Viitattu 18.4.2008. (englanniksi)
38. ↑  Kasparov: *How Life Imitates Chess* s. 26
39. ↑  Photo Gallery kasparovagent.com. Viitattu 8.8.2008. (englanniksi)
40. 1 2 3  Mark Weeks: World Chess Championship 1995 Kasparov - Anand PCA Title Match Highlights Mark Weeks. Viitattu 18.4.2008. (englanniksi)
41. ↑  Kasparov: *How Life Imitates Chess* s. 124
42. ↑  Boris Schipkov: The final diagnosis. The results of the Kasparov - Kramnik match 2000 Chess Siberia. Viitattu 27.6.2008. (englanniksi)
43. ↑  Mark Weeks: 1995 Kasparov – Anand PCA Title Match Mark Weeks. Viitattu 26.2.2008. (englanniksi)
44. ↑  Mark Weeks: World Chess Championship 2000 Kramnik - Kasparov Highlights Mark Weeks. Viitattu 19.4.2008. (englanniksi)
45. 1 2 3  Boy from the Black Sea: Vladimir Kramnik in interview with John Henderson  marraskuu 2000. The Week in Chess. Viitattu 4.3.2008. (englanniksi)
46. ↑  Bareev, Levitov: *From London to Elista* s. 169
47. ↑  Kasparov: *How Life Imitates Chess* s. 37
48. ↑  Bareev, Levitov: *From London to Elista* s. 171
49. ↑  Vladimir Kramnik vs Garry Kasparov Chessgames.com. Viitattu 6.3.2008. (englanniksi)
50. 1 2 3  Bob Ciaffone: World Championship Chess Match  2001. Michigan Chess Online. Viitattu 4.3.2008. (englanniksi)
51. ↑  Bareev, Levitov: *From London to Elista* s. 53
52. ↑  Bareev, Levitov: *From London to Elista* s. 49
53. 1 2  Press Release from Owen Williams Kasparov's Manager  6.9.2001. The Week in Chess. Viitattu 20.3.2008. (englanniksi)
54. ↑  Prague Chess Unity Plan  6.5.2002. Chessbase. Viitattu 6.3.2008. (englanniksi)
55. ↑  Kasparov: no laughing matter!  28.8.2003. Chessbase. Viitattu 20.3.2008. (englanniksi)
56. ↑  Kasparov to FIDE: Enough is enough  18.1.2005. Chessbase. Viitattu 20.3.2008. (englanniksi)
57. 1 2  Garry Kasparov retires from professional chess  10.3.2005. Chessbase. Viitattu 23.7.2008. (englanniksi)
58. ↑  The Credit Suisse Blitz – in pictures  27.8.2006. Chessbase. Viitattu 23.7.2008. (englanniksi)
59. ↑  Breaking news: Carlsen and Kasparov join forces  7.9.2009. Chessbase. Viitattu 8.9.2009.
60. ↑  Barden, Leonard: World No1 Magnus Carlsen parts company with mentor Garry Kasparov  13.3.2010. guardian.co.uk. Viitattu 1.4.2011. (englanniksi)
61. ↑  Doggers, Peter: New in Chess confirms rumours: Nakamura is working with Kasparov  1.11.2011. ChessVibes. Viitattu 2.11.2011. (englanniksi)
62. ↑  Doggers, Peter: Cooperation between Nakamura and Kasparov already over  16.12.2011. ChessVibes. Viitattu 16.12.2011. (englanniksi)
63. ↑  Anand Interview in Mexico  12.1.2008. Daily Dirt Chess Blog. Viitattu 16.2.2008. (englanniksi)
64. ↑  Jussi Tella: Avausteoria ja avausten opiskelu (PDF)  14.9.2002. www.shakki.net. Viitattu 24.6.2008.
65. ↑  Archie Goodwin Meet Mr. John Cox  27.6.2006. Chessco international. Viitattu 25.6.2008. (englanniksi)
66. ↑  Garry Kasparov chessgames.com. Viitattu 25.6.2008. (englanniksi)
67. ↑  Kasparov, Garry: *On My Great Predecessors part I*, s. 9. Everyman Chess, 2003. ISBN 1-85744-330-6.
68. ↑  All Time Rankings chess.eusa.ed.ac.uk. Viitattu 8.6.2008. (englanniksi)
69. ↑  Doggers, Peter: Carlsen's highest ever rating now official  2.1.2013. ChessVibes. Viitattu 5.1.2013. (englanniksi)
70. ↑  FIDE ratings: Garry Kasparov retires at 2812  2.4.2005. ChessBase. Viitattu 25.7.2008. (englanniksi)
71. ↑  Top 100 Players July 2005 - Archive FIDE. Viitattu 8.6.2008. (englanniksi)
72. ↑  Kasparov: *How Life Imitates Chess* s. 58
73. ↑  King: *Kasparov v Deep Blue* s. 27
74. 1 2 3  King: *Kasparov v Deep Blue* s. 30
75. ↑  Brad Leithauser: Kasparov beats Deep Thought  14.1.1990. The New York Times. Viitattu 17.7.2008. (englanniksi)
76. ↑  King: *Kasparov v Deep Blue* s. 33–34
77. ↑  King: *Kasparov v Deep Blue* s. 36
78. ↑  King: *Kasparov v Deep Blue* s. 36–37
79. ↑  Deep Blue – Replay the games IBM Research. Viitattu 12.5.2008. (englanniksi)
80. ↑  Mig Greengard: Log Jam: Deep Blue and Kasparov  9.4.2005. Daily Dirt Chess Blog. Viitattu 12.5.2008. (englanniksi)
81. ↑  Steven Levy: Life After Chess  15.2.2008. Newsweek. Viitattu 21.2.2008. (englanniksi)
82. ↑  Kasparov vs Deep Junior ends in 3–3 draw  8.2.2003. Chessbase. Viitattu 12.5.2008. (englanniksi)
83. ↑  Kasparov vs X3D Fritz match finishes 2–2 after game four draw  19.11.2003. Chessbase. Viitattu 12.5.2008. (englanniksi)
84. ↑  Kasparov: *Maailmanmestari* s. 40
85. 1 2 3 4  Nieminen, Tommi: Pieni siirto ihmiselle.  *Helsingin Sanomat*, 3.2.2008, s. D2.
86. 1 2 3 4  Steven Lee Myers: Kasparov, Building Opposition to Putin  10.3.2007. The New York Times. Viitattu 21.7.2008. (englanniksi)
87. ↑  United Civil Front leader Kasparov detained in Moscow - police  14.4.2007. RIA Novosti. Viitattu 25.2.2008. (englanniksi)
88. ↑  Russian Chess Legend Kasparov to Establish United Civil Front  18.5.2005. Mosnews.com. Viitattu 25.2.2008. (englanniksi)
89. 1 2 3  Niinivaara, Susanna: Kasparovin valtapeli.  *Helsingin Sanomat*, 3.2.2008.
90. ↑  Kasparov arrested in Moscow, now freed  14.4.2007. Chessbase. Viitattu 1.2.2008. (englanniksi)
91. ↑  Karpov denied visit to old rival Kasparov  27.11.2007. Reuters. Viitattu 1.2.2008. (englanniksi)
92. ↑  Niinivaara, Susanna: Opposition mielenosoitus Moskovassa peruttiin viime tingassa pidätysten pelossa.  *Helsingin Sanomat*, 7.5.2008.
93. ↑  Kasparov quits presidential race  12.12.2007. BBC. Viitattu 1.2.2008. (englanniksi)
94. ↑  Kasparov Says He Was Forced to End Bid for Presidency  13.12.2007. The New York Times. Viitattu 1.2.2008. (englanniksi)
95. ↑  Chess Great Kasparov Says He Won't Return To Russia *Ria Novosti*.  6.6.2013. Viitattu 7.6.2013. (englanniksi)
96. ↑  Политическая смерть Каспарова Деловая газета «Взгляд». Viitattu 6.10.2007. (venäjäksi)
97. ↑  Garry Kasparov (PDF) *europarl.europa.eu*. Viitattu 6.10.2007. (englanniksi)
98. ↑  Неудобные вопросы *kasparov.ru*. Viitattu 6.10.2007. (venäjäksi)
99. ↑  Sheiko, Konstantin: Lomonosov's Bastards: Anatolii Fomenko, Pseudo-History, and Russia's Search for a Post-Communist Identity (PDF)  2004. University of Wollongong. Viitattu 13.5.2008. (englanniksi)
100. ↑  Mathematics of the Past *new-tradition.org*. Viitattu 13.5.2008. (englanniksi)
101. ↑  James H. Billington: *Russia in Search of Itself*, s. 82–84. JHU Press, 2004. ISBN 0801879760. Teoksen verkkoversio (viitattu 16.8.2008).
102. ↑  Ylen uutiset 24.8.2012
103. ↑  Kasparov’s Child of Change  1987. www.chesshistory.com. Viitattu 4.6.2008. (englanniksi)
104. ↑  Petronijevic, Zoran: Secret of Chess Informant  29.11.2010. chess.com. Viitattu 18.1.2012. (englanniksi)
105. ↑  How Life Imitates Chess – Kasparov on tour  18.3.2007. ChessBase. Viitattu 21.7.2008. (englanniksi)
106. ↑  BCM Chess Book Reviews : July 2000  heinäkuu 2000. British Chess Magazine. Viitattu 21.7.2008. (englanniksi)
107. ↑  Suomalainen kirjakauppa Viitattu: 22.7.2008
108. ↑  Kirja-arviointi: Shakkineron loppu- ja valtapelit Putinin Venäjällä hs.fi. Viitattu: 22.7.2008
109. ↑  Garry Kasparov on Bill Maher *Chess News*.  17.11.2018. Viitattu 14.2.2021. (englanniksi)
110. ↑  Chess Records *.sympatico.ca*. Viitattu 17.7.2008. (englanniksi)
111. ↑  Garry Kasparov turns 40 ChessBase. Viitattu 21.3.2008. (englanniksi)
112. ↑  Jeff Sonas: Event Details: Banja Luka, 1979 Chessmetrics.com. Viitattu 27.7.2008. (englanniksi)
113. ↑  Jeff Sonas: Event Details: Frunze (URS Championship), 1981 Chessmetrics.com. Viitattu 27.7.2008. (englanniksi)
114. ↑  Jeff Sonas: Event Details: Bugojno, 1982 Chessmetrics.com. Viitattu 27.7.2008. (englanniksi)
115. ↑  Jeff Sonas: Event Details: Brussels, 1987 Chessmetrics.com. Viitattu 27.7.2008. (englanniksi)
116. ↑  Jeff Sonas: Event Details: Barcelona (World Cup), 1989 *chessmetrics.com*. Viitattu 28.7.2008. (englanniksi)
117. ↑  Jeff Sonas: Event Details: Skelleftea (World Cup), 1989 *chessmetrics.com*. Viitattu 28.7.2008. (englanniksi)
118. ↑  Jeff Sonas: Event Details: Linares, 1990 Chessmetrics.com. Viitattu 27.7.2008. (englanniksi)
119. 1 2 3 4 5 6 7 8 9 10 11  Champions ajedrezmorelialinares.com. Viitattu 21.3.2008. (englanniksi)
120. ↑  Jeff Sonas: Event Details: Linares, 1991 Chessmetrics.com. Viitattu 28.7.2008. (englanniksi)
121. ↑  Jeff Sonas: Event Details: Linares, 1994 Chessmetrics.com. Viitattu 28.7.2008. (englanniksi)
122. ↑  Jeff Sonas: Event Details: Amsterdam (Euwe Memorial), 1995 *chessmetrics.com*. Viitattu 28.7.2008. (englanniksi)
123. ↑  Jeff Sonas: Event Details: Amsterdam (Euwe Memorial), 1996 Chessmetrics.com. Viitattu 28.7.2008. (englanniksi)
124. ↑  Jeff Sonas: Event Details: Dos Hermanas, 1996 Chessmetrics.com. Viitattu 28.7.2008. (englanniksi)
125. ↑  Jeff Sonas: Event Details: Tilburg (Fontys), 1997 Chessmetrics.com. Viitattu 28.7.2008. (englanniksi)
126. 1 2 3  Biography of Garry Kasparov coruschess.com. Viitattu 21.3.2008. (englanniksi)
127. ↑  [Frankfurt Chess Classic 2000: Giants and Masters final day by John Henderson Frankfurt Chess Classic 2000: Giants and Masters final day by John Henderson] The Week in Chess. Viitattu 28.7.2008. (englanniksi)
128. ↑  Jeff Sonas: Event Details: Linares, 2002 Chessmetrics.com. Viitattu 27.7.2008. (englanniksi)
129. ↑  Super Final R11: Kasparov wins title by 1½ points  27.11.2004. ChessBase. Viitattu 28.3.2008. (englanniksi)
130. ↑  Linares R14: Topalov beats Kasparov, shares first  11.3.2005. ChessBase. Viitattu 27.7.2008. (englanniksi)
131. 1 2 3  Mark Weeks: World Chess Championship 1982–84 Candidates Matches Mark Weeks. Viitattu 16.4.2008. (englanniksi)
132. ↑  Mark Weeks: World Chess Championship 1984 Karpov - Kasparov Title Match Mark Weeks. Viitattu 16.4.2008. (englanniksi)
133. ↑  Mark Weeks: World Chess Championship 1985 Kasparov - Karpov Title Match Mark Weeks. Viitattu 16.4.2008. (englanniksi)
134. ↑  Mark Weeks: World Chess Championship 1985 Kasparov – Karpov Title Match Mark Weeks. Viitattu 16.4.2008. (englanniksi)
135. ↑  Mark Weeks: World Chess Championship 1987 Kasparov – Karpov Title Match Mark Weeks. Viitattu 16.4.2008. (englanniksi)
136. ↑  Mark Weeks: World Chess Championship 1990 Kasparov – Karpov Title Match Mark Weeks. Viitattu 16.4.2008. (englanniksi)
137. ↑  Mark Weeks: World Chess Championship 1993 Kasparov – Short PCA Title Match Mark Weeks. Viitattu 16.4.2008. (englanniksi)
138. ↑  Mark Weeks: World Chess Championship 1995 Kasparov – Anand PCA Title Match Mark Weeks. Viitattu 16.4.2008. (englanniksi)
139. ↑  Mark Weeks: World Chess Championship 2000 Kramnik – Kasparov Mark Weeks. Viitattu 16.4.2008. (englanniksi)
140. ↑  Jeff Sonas: Event Details: Kasparov-Timman Match (Hilversum), 1985 Chessmetrics.com. Viitattu 27.7.2008. (englanniksi)
141. ↑  Jeff Sonas: Event Details: Kasparov-Miles Match (Basel), 1986 Chessmetrics.com. Viitattu 27.7.2008. (englanniksi)
142. ↑  Jeff Sonas: Event Details: Hort-Kasparov Match (Cologne), 1988 Chessmetrics.com. Viitattu 27.7.2008. (englanniksi)
143. ↑  Jeff Sonas: Event Details: Kasparov-Psakhis Match (Murcia), 1990 Chessmetrics.com. Viitattu 27.7.2008. (englanniksi)
144. ↑  Kasparov-Kramnik Blitz Match Chesscorner.com. Viitattu 27.7.2008. (englanniksi)
145. ↑  Robert Byrne: Kasparov Defeats Kramnik And Wins Money and Glory  23.12.2001. The New York Times. Viitattu 27.7.2008. (englanniksi)
146. ↑  Robert Byrne: Anatoly Karpov wins X3D Rapid Match  23.12.2001. ChessBase. Viitattu 1.8.2008. (englanniksi)
147. ↑  Greengard, Mig: Kasparov Blitzes Karpov in Valencia  23.12.2001. Daily Dirt Chess Blog. Viitattu 21.5.2010. (englanniksi)
148. ↑  Doggers, Peter: Kasparov defeats Vachier-Lagrave in Clichy exhibition  19.9.2011. ChessBase. Viitattu 7.11.2015. (englanniksi)
149. ↑  Doggers, Peter: Kasparov beats Short 4.5-3.5 in blitz match  9.10.2011. ChessVibes. Viitattu 7.11.2015. (englanniksi)
150. ↑  Crowther, Mark: Kasparov vs Short Rapid/Blitz in Saint Louis 2015  26.4.2015. The Week in Chess. Viitattu 7.11.2015. (englanniksi)
151. ↑  Kasparov, Garry Olimpbase.org. Viitattu 25.6.2008. (englanniksi)
152. ↑  Kasparov, Garry Olimpbase.org. Viitattu 25.6.2008. (englanniksi)
153. ↑  Viktor Korchnoi vs Garry Kasparov Chessgames.com. Viitattu 21.7.2008. (englanniksi)
154. ↑  Anatoli Karpov vs Garry Kasparov, "The Brisbane Bombshell" Chessgames.com. Viitattu 10.7.2008. (englanniksi)
155. ↑  Garry Kasparov vs Viswanathan Anand Chessgames.com. Viitattu 21.7.2008. (englanniksi)
156. ↑  Garry Kasparov vs Veselin Topalov, "Kasparov's Immortal" Chessgames.com. Viitattu 10.7.2008. (englanniksi)
157. ↑  Garry Kasparov vs The World, "Sitting on Top of the World" Chessgames.com. Viitattu 10.7.2008. (englanniksi)
158. ↑  Garry Kasparov vs Vladimir Kramnik *chessgames.com*. Viitattu 10.7.2008. (englanniksi)
159. ↑  Garry Kasparov vs X3D Fritz (Computer) Chessgames.com. Viitattu 10.7.2008. (englanniksi)

Aiheesta muualla
----------------

Wikisitaateissa on kokoelma sitaatteja aiheesta ***Garri Kasparov***. 

CommonsCommons
Wikimedia Commonsissa on kuvia tai muita tiedostoja aiheesta **Garri Kasparov**.
* Garri Kasparovin kotisivut (venäjäksi)
* Kasparovin kaupallinen sivusto (englanniksi)
* Toinen Venäjä -liikkeen sivusto (englanniksi)
* Garri Kasparov ChessGames.com-sivustolla (englanniksi)
* FIDE-kortti: Garri Kasparov (englanniksi)
* Kasparovin haastattelu Image-lehdessä 7/2007

Shakin maailmanmestarit

|  |  |
| --- | --- |
| Kiistattomat (1886–1993): | 
* Steinitz
* Lasker
* Capablanca
* Euwe
* Alehin
* Smyslov
* Tal
* Botvinnik
* Petrosjan
* Spasski
* Fischer
* Karpov
* Kasparov

 |
| FIDE:n maailmanmestarit 1993–2006: | 
* Halifman
* Ponomarov
* Kasymdžanov
* Topalov

 |
| PCA:n maailmanmestarit 1993–2006: | 
* Kasparov
* Kramnik

 |
| Yhdistymisen jälkeen 2006 alkaen: | 
* Kramnik
* Anand
* Carlsen
* Ding

 |



|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Italia
* Israel
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Kreikka
* Korea
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii
* DBLP

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* SNAC
* IdRef
	+ 2

 |

 |